title: Bagdadin rautatie

text: Rautatiestä tuli ensimmäistä maailmansotaa edeltäneiden kansainvälisten riitojen syy. On esitetty, että riidat olisi ratkaistu ennen sodan alkua, kun Saksa ja Iso-Britannia allekirjoittivat rautatietä koskevan sopimuksen 15. kesäkuuta 1914, mutta kiistoja on pidetty myös yhtenä tärkeimmistä elokuussa samana vuonna alkaneeseen sotaan johtaneista syistä. Tekniset vaikeudet etäisillä Taurusvuorilla ja diplomaattiset keskeytykset hidastivat radan valmistumista. Vuonna 1915 rata oli yhä 480 kilometriä vailla valmistumista, joka rajoitti sen tehokasta käyttöä sodan päämäärien hyväksi. Britit myös valtasivat Bagdadin ja Arabian Lawrencena tunnettu brittiupseeri T. E. Lawrence johti nostattamiaan paikallisia sissijoukkoja jo valmistunutta Hejazin rautatieta vastaan etelässä.


title: Bagdadin rautatie

text: Isosta-Britanniasta itsenäistynyt Irak osti alueellaan olevat osuudet ja aloitti radan rakentamisen 1926. Se valmistui 15. heinäkuuta 1940 ja kahta päivää myöhemmin "Taurus Express" lähti ensimmäiselle matkalleen Istanbul-Bagdadin välille.


title: Steven Berkoff

text: Steven Berkoff (s. 3. elokuuta 1937 Lontoo) on englantilainen näyttelijä. Hänet muistetaan monista elokuvien konnanrooleista, kuten Victor Maitland elokuvassa "Beverly Hills kyttä" (1984), Kenraali Orlov James Bond -elokuvassa "Octopussy – mustekala" (1983), everstiluutnantti Bodovsky elokuvassa "Rambo – taistelija 2" (1985) ja Sagan elokuvassa "Operaatio Outland" (1981). Hän esiintyi myös Stanley Kubrickin elokuvissa "Kellopeliappelsiini" (1971) ja "Barry Lyndon" (1975).


title: Steven Berkoff

text: Berkoff on tunnettu ennen kaikkea teatterinäyttelijänä ja näytelmäkirjailijana. Vuonna 1997 hän oli Tampereen teatterikesän päävieras ja esitti siellä koomisen sooloesityksensä "One Man".


title: Celebesinmesikot

text: Celebesinmesikot ("Myza") on mesikkojen heimoon kuuluva varpuslintusuku. Celebesinmesikkojen sukuun kuuluu BirdLifen mukaan kaksi lajia.


title: Raitamesikot

text: Raitamesikot ("Glycifohia") on mesikkojen heimoon kuuluva varpuslintusuku. Raitamesikkojen sukuun kuuluu BirdLifen mukaan kaksi lajia.


title: Scafati Basket

text: Scafati Basket on italialainen koripalloseura, jonka kotipaikka on Scafati.


title: Scafati Basket

text: Seura perustettiin vuonna 1969, jolloin se pääsi pelaamaan Serie C:hen. Nousunsa Lega Basket Serie A:han se aloitti 2000-luvun alussa ja kaudeksi 2006–2007 se nousi Serie A:han. Kahden kauden jälkeen se kuitenkin putosi LegADuehen.


title: Ruorasmäki

text: Ruorasmäki on Pertunmaan kunnassa sijaitseva kylä. Kylä sijaitsee Pertunmaalta Joutsaan vievän Joutsantien (seututie 428) varressa, noin 9 kilometriä Pertunmaan keskustasta. Ruorasmäen koululla on aiemmin esitetty muun muassa näytelmiä ja se on ollut lähihistoriassa kyläläisten kokoontumispaikka. Nykyään kylän koulu on yksityisen omistuksessa.


title: Ruorasmäki

text: Ruorasmäen kylällä on myös useampia maatiloja, joskin maatilojen määrä on vuodesta 2009 lähtien vähentynyt alle puoleen.


title: Kuros

text: Kuros tai kouros (, ”poika” tai ”nuorukainen”) on kreikkalaisen kuvanveiston arkaaiselle kaudelle tyypillinen alaston nuori mies, joka oli usein votiivilahja Apollonin temppeliin.


title: Kuros

text: Kuros kuvattiin seisovana, vasen jalka hieman oikeaa edempänä, käsivarret suorina sivuilla tai hieman taivutettuina, ja kädet nyrkissä. Näillä nuorukaishahmoilla on atleettinen vartalo ja niiden ilme vaihtelee jäykän ilmeettömästä tuijotuksesta tyyliteltyyn, ja jopa hieman uhmakkaalta vaikuttavaan, valppauteen. Veistoksille on ominaista myös jäyhä frontaalisuus, mikä heijasteli egyptiläistä vaikutusta.


title: Kuros

text: Veistosten materiaalina oli usein Kykladeilta peräisin oleva marmori. Niiden korkeus vaihtelee 150 cm:stä poikkeukselliseen 335 cm:n kokoon asti. Niitä on löytynyt kaikkialta helleenisestä maailmasta, mutta eniten kuitenkin itse Kreikasta.


title: Kuros

text: Kuros-veistosten naispuolinen vastine oli "kore".


title: Taskumalurit

text: Taskumalurit ("Epthianura") on mesikkojen heimoon kuuluva varpuslintusuku. Se luokiteltiin aiemmin omaan "Ephthianuridae"-heimoonsa. Taskumalureiden sukuun kuuluu BirdLifen mukaan neljä lajia.


title: Peplos

text: Peplos () oli doorilainen villakankainen ja hihaton naisten vaate. Se oli perusmuodoltaan suorakaiteen mallinen ja sai lopullisen muotonsa vasta käyttäjänsä päällä. Pituus määräytyi käyttäjän pituudesta ja yläreunan poikittaisen taitteen korkeudesta.


title: Peplos

text: Peplos kiedottiin ylle siten, että oikea sivu jätettiin usein avoimeksi. Pitkän sivun ylälaita käännettiin rintakehän ja selän yli, ja kiinnitettiin olkapäiltä soljilla. Vaate voitiin vyöttää lyhyen taitteen alta, pitkän taitteen päältä tai sitten jättää kokonaan vyöttämättä.


title: Peplos

text: Peplos korvautui arkaaisen kauden lopulla kitonilla. Klassisella kaudella sitä käytettiin usein myös kitonin päällä. Se oli maaseudulla käytössä vielä 300-luvulle eaa. saakka.


title: Keijo Minerva

text: Keijo Veikko Juhani Minerva (s. 25. marraskuuta 1951, Paavola, Ruukin kylä) on suomalainen muusikko, laulaja ja ohjelmapalveluyrittäjä.


title: Keijo Minerva

text: Minervan ura lähti alkuun vuonna 1967, kun hän voitti nuorten sarjan kansallisessa iskelmälaulukilpailussa. Tämän jälkeen hän lähti Helsinkiin ja pääsi koelaulutilaisuuden kautta muusikko-säveltäjä Toivo Kärjen kanssa yhteistyöhön.


title: Keijo Minerva

text: Minervan ensimmäinen single "Vielä mä palaan / Samaa kehää käyn" julkaistiin vuonna 1971. Singlen A-puoli oli alkujaan italialainen laulu, b-puoli Paul McCartneyn tuolloisen tuoreen soolosinglen suomennos. Myöhemmillä singleillä laulaja versioi muun muassa Sweet-yhtyeen hittikappaletta "Co-Co", josta tehtiin suomennos nimeltä "Kaikki mukaan" sekä tulkitsi muun muassa Neil Diamondin, Steve Harleyn ja Stevie Wonderin kappaleita.


title: Keijo Minerva

text: Vuosina 1971–1973 Minerva keikkaili pitkin maata säestäjänään oululaislähtöinen rockyhtye Takapotku. Yhtyeen toiminnan loputtua Minerva toimi jonkin aikaa kitaristina Frederikin yhtyeessä. Seuraavaksi hän toimi pari vuotta laulaja-kitaristina Gulliver-yhtyeessä.


title: Keijo Minerva

text: 1980-luvun alussa Minerva toimi Poppoo-nimisessä yhtyeessä, jossa toimi hänen lisäksi muusikot Sakari Kuosmanen, Andrzej Macohan, Lyly Rajala ja Lazlo Varga. Yhtye esiintyi esiintymiskiinnityksellä risteilyaluksella, joka seilasi Kanariansaarilla ja pitkin Afrikan rannikkoa.


title: Keijo Minerva

text: Vuonna 1985 Minerva voitti Prahassa Inter-talent -laulukilpailun. Voitto lisäsi keikkakysyntää Suomessa mutta myös muualla. Vuosina 1986–1991 Minerva teki Yleisradiolle musiikkiaiheisia televisio-ohjelmia, kuten muun muassa "Musiikkia maailmalta", "Copacabana" ja "Girls, girls". 1990-luvun alussa laman iskettyä Suomeen, hänen show-tuotantojen kysyntä vähentyi.


title: Keijo Minerva

text: 2000-luvulla Minerva perusti ohjelmapalveluyrityksen, joka muun muassa vastaa jokavuotisesta Oulun Kauppatorilla järjestettävästä Suven Sävel-iskelmäfestivaalitapahtumasta.


title: Kitoni

text: Kitoni tai khiton () oli kreikkalainen, itäistä alkuperää oleva vaate. Materiaaliltaan ne olivat pellavaa ja myöhemmin myös villaa. Kitoni muodostuu kahdesta suorakulmaisesta kankaankappaleesta, ja se oli yhtä lailla naisten kuin miestenkin vaate.


title: Kitoni

text: Kitonin kanssa käytettiin vyötä ja usein myös viittaa. Miesten pitkä kitoni oli tyypillisesti erilaisten arvohenkilöiden, kuten uskonnollisten johtajien tai muiden oppineiden, tunnusomainen vaate. Niitä voidaan nähdä etenkin tuolta ajalta olevien veistosten yllä.


title: Oiva Halmetoja

text: Oiva Sulo Kalervo Halmetoja (31. maaliskuuta 1920 Maaninka – 21. helmikuuta 2007) oli suomalainen moukarinheittäjä. Hän oli Suomen yleisurheilumaajoukkueen pitkäaikainen kapteeni ja toimi urheilu-uransa jälkeen Suomen Urheiluliiton johtotehtävissä.


title: Oiva Halmetoja

text: Halmetoja sijoittui Helsingin 1952 olympialaisten moukarinheitossa 19:nneksi tuloksella 50,82. Bernin EM-kilpailuissa 1954 hän oli 14:s.


title: Oiva Halmetoja

text: Halmetoja edusti seuratasolla Maaningan Tarmoa, Evon Metsä-Poikia, Kuopion Urheilu-Veikkoja, Kuopion Sisu-Veikkoja, Warkauden Urheilijoita ja Varkauden Kenttä-Veikkoja. Hän voitti Suomen mestaruuden vuosina 1952, 1953, 1954 ja 1955 sekä saavutti SM-hopeaa vuosina 1951, 1956 ja 1957. Hän edusti Suomea 23 maaottelussa, joista 17:ssä hän toimi kapteenina. Hänen henkilökohtainen ennätyksensä oli 57,17 m vuodelta 1955.


title: Oiva Halmetoja

text: Halmetoja oli Suomen Urheiluliiton johtokunnan jäsen vuosina 1966–1975 (varapuheenjohtaja vuonna 1973) ja liittovaltuuston rivijäsen vuosina 1965 ja 1977–1978, puheenjohtaja vuosina 1979–1980 sekä varapuheenjohtaja vuosina 1981–1982. Hän toimi Suomen yleisurheilumaajoukkueen johtajana Münchenin 1972 olympialaisissa sekä neljissä EM-kilpailuissa vuosina 1966–1974. Hän oli Varkauden Kenttä-Veikkojen puheenjohtaja vuosina 1965–1980.


title: Oiva Halmetoja

text: Halmetoja oli Kokoomuksen kansanedustajaehdokkaana vuosien 1962, 1966, 1970 ja 1972 vaaleissa. Hän oli Varkauden kauppalan (myöhemmin kaupungin) valtuuston jäsen vuosina 1961–1984.


title: Lauluhaukat

text: Lauluhaukat ("Melierax") on haukkojen heimoon kuuluva päiväpetolintusuku. Lauluhaukkojen sukuun kuuluu BirdLifen mukaan kolme lajia. Monissa lähteissä sukuun sijoitetaan kuuluvaksi myös neljäntenä lajina pikkulauluhaukka ("Micronisus gabar") eli ("Melierax gabar").


title: Breaking Bad

text: Breaking Bad on yhdysvaltalainen Vince Gilliganin luoma mustan huumorin sävyttämä rikosdraamasarja, jota tuotettiin vuodesta 2008 vuoteen 2013 yhteensä viisi tuotantokautta ja 62 jaksoa. Sarjan ensiesitys oli Yhdysvalloissa AMC-kanavalla tammikuussa 2008. Sen viimeinen jakso esitettiin 29. syyskuuta 2013. Suomessa sarja alkoi Nelosella vuonna 2009.


title: Breaking Bad

text: "Breaking Bad" kertoo lukion kemianopettajasta Walter Whitesta (Bryan Cranston), joka saatuaan tietää sairastavansa parantumatonta keuhkosyöpää, alkaa valmistaa metamfetamiinia yhdessä vanhan oppilaansa Jesse Pinkmanin (Aaron Paul) kanssa, turvatakseen perheensä taloudellisen tilanteen ennen kuolemistaan. Walterin perheeseen kuuluu hänen vaimonsa Skyler (Anna Gunn) ja heidän lapsensa Walter Jr. (RJ Mitte) ja Holly (Elanor Anne Wenrich). Sarjassa esiintyvät myös Skylerin sisko Marie (Betsy Brandt) ja hänen aviomiehensä Hank (Dean Norris), joka on DEA-agentti. Walter palkkaa lakimiehen nimeltä Saul Goodman (Bob Odenkirk), jonka kautta hän tapaa yksityisetsivä Mike Ehrmantrautin (Jonathan Banks) ja huumeparoni Gus Fringin (Giancarlo Esposito). Viimeinen kausi esittelee kaksi merkittävää hahmoa nimeltä Todd Alquist (Jesse Plemons) ja Lydia Rodarte-Quayle (Laura Fraser).


title: Breaking Bad

text: Sarja sai lukuisia palkintoja joihin lukeutuu kuusitoista Emmy-palkintoa, kahdeksan Satellite-palkintoa, kaksi Kultaista maapalloa, kaksi Peabody-palkintoa ja yksi People’s Choice -palkinto. "Breaking Badia" pidetään yhtenä parhaista televisiosarjoista kautta aikojen.


title: Breaking Bad

text: "Breaking Badin" luoja Vince Gilligan vietti muutaman vuoden televisiosarjan "Salaiset kansiot" (1993–2002) käsikirjoittajana. Gilligan halusi luoda sarjan, jossa protagonistista tulee antagonisti. ”Televisiosarjat ovat historiallisesti hyviä pitämään hahmonsa itse aiheutetussa staasissa, jotta sarjat voivat jatkua vuosien tai jopa vuosikymmenten ajan”, hän sanoi. ”Kun oivalsin tämän, seuraava looginen askel oli miettiä miten voisin tehdä sarjan, jonka keskeinen pyrkimys on muuttua?” Hän lisäsi, että hänen tavoitteenaan oli muuttaa Walter White Mr. Chipsistä Scarfaceksi. Sarjan konsepti syntyi, kun Gilligan jutteli kollegansa Thomas Schnauzin kanssa heidän senaikaisesta työttömyydestä ja vitsaili, että heidän pitäisi laittaa ”metamfetamiinilabra asuntoautoon ja ajella ympäri maata valmistaen metaa ja tehden rahaa.”


title: Breaking Bad

text: Sarjan nimi on Etelävaltioiden slangia ja tarkoittaa ”villiintyä”, ”alkaa riehua”, ”aiheuttaa häiriötä”. Gilligan valitsi sen kuvaamaan Walterin muutosta. "Time"-lehden toimittajan Lily Rothamin mukaan termillä on laajempi merkitys ja että se on vanha sanonta, joka ”merkitsee enemmän väkivaltaa kuin sanonta ’alkaa riehua’... Sanat omaavat monia vivahteita: ’break bad’ voi tarkoittaa ’villiintyä’, ’uhmata viranomaisia’ ja rikkoa lakia, olla sanallisesti ’riidanhaluinen, väkivaltainen tai uhkaava’ tai, jos siihen on liitettynä prepositio ’on’, ’täysin hallita tai nöyryyttää.’”


title: Breaking Bad

text: Gilligan sanoi ennen sarjan päättymistä, että Walter Whiten kirjoittaminen oli vaikeaa, koska hahmo oli niin synkkä ja moraalisesti kyseenalainen: ”Tulen kaipaamaan sarjaa, kun se on ohi, mutta jollain tasolla se tulee olemaan helpotus, kun Walt ei ole enää ajatuksissani.” Gilligan sanoi myöhemmin, että Walterin hahmon idea kiehtoi häntä niin paljon, että hän ”ei ajatellut paljoakaan, että kuinka hyvin se myisi”, mainiten, että olisi alussa luovuttanut, koska se oli ”niin outo ja synkkä tarina”, että olisi ongelmallista esitellä sitä studioille. Sarjan edetessä Gilligan ja muut käsikirjoittajat tekivät Walterista yhä epämiellyttävämmän. Gilligan sanoi, että ”hän muuttuu protagonistista antagonistiksi. Haluamme katsojien kyseenalaistevan ketä he kannattavat ja miksi.” Cranston sanoi neljänteen kauteen mennessä: ”Luulen, että Walt on tajunnut, että on parempi olla jahtaaja kuin jahdattu. Hän on matkalla pahikseksi.”


title: Breaking Bad

text: Esitellessään sarjaa studioille, Gilligan oli ensin lannistunut kuullessaan, että televisiosarjalla "Weeds" oli samantapainen alkutilanne. Vaikka hänen tuottajansa vakuuttivat hänet siitä, että sarja oli tarpeeksi erilainen ollakseen silti menestyvä, hän mainitsi myöhemmin ettei olisi vienyt ideaa eteenpäin, jos olisi kuullut "Weedsistä" aiemmin.


title: Breaking Bad

text: AMC tilasi alun perin sarjasta yhdeksän jaksoa, mutta vuosien 2007–2008 käsikirjoittajien lakko rajoitti tuotannon seitsemään jaksoon. Käsikirjoituksen varhaiset versiot sijoittuivat Riverside, Kaliforniaan, mutta Sonyn ehdotuksesta sarja sijoitettiin Albuquerqueen New Mexicon tarjoamien suotuisten taloudellisten olosuhteiden vuoksi. Sarja kuvattiin pääasiassa kinofilmille ja digitaalikameroita käytettiin tarvittaessa lisäkulmiin, näkökulmaottoihin ja ajastettuihin kuvauksiin. "Breaking Badin" tuottaminen maksoi oletetusti kolme miljoonaa dollaria per jakso, mikä tekee siitä keskimäärin muita peruskaapelisarjoja kalliimman.


title: Breaking Bad

text: Vince Gilligan kertoi heinäkuussa 2011 aikeensa päättää "Breaking Bad" viidenteen kauteen. Neuvottelut koskien viidettä ja mahdollisesti viimeistä kautta alkoivat elokuussa 2011 televisiokanava AMC:n ja sarjan tuotantoyhtiön Sony Pictures Televisionin välillä. AMC ehdotti lyhennettyä viidettä kautta (kuudesta kahdeksaan jaksoa 13 sijaan) kustannusten vähentämiseksi, mutta tuottajat kieltäytyivät. Tämän jälkeen Sony tarjosi sarjaa muille kaapelikanaville mikäli sopimusta ei saataisi aikaan. AMC tilasi sarjan viidennen ja viimeisen 16-osaisen kauden 14. elokuuta 2011.


title: Breaking Bad

text: "Breaking Badin" suunnattoman maailmanlaajuisen suosion suhteen, luoja Vince Gilligan kiitti tilausvideopalvelu Netflixiä vuoden 2013 Emmy-gaalassa. Hän jopa väitti, että Netflix ”piti meidät elossa”.


title: Breaking Bad

text: Suomessa "Breaking Bad" alkoi Nelosella 2009, jolloin kanavalla esitettiin ensimmäinen kausi. Toisen kauden Nelonen näytti vuoden 2013 aikana. "Breaking Bad" on katseltavissa myös Netflixissä, jossa se on saavuttanut suuren suosion. Sarjan viimeiset jaksot tulivat saataville Netflixin Irlannissa ja Britanniassa asuville käyttäjille heti seuraavana päivänä Yhdysvaltain ensiesityksen jälkeen. Sarjan viimeiset kahdeksan jaksoa esitettiin AMC-kanavalla 11. elokuuta 2013 alkaen. Päätösjakso näytettiin 29. syyskuuta 2013, ja katsojia sillä oli 10,3 miljoonaa, mikä oli sarjan oma ennätys.


title: Breaking Bad

text: Kun kemian opettaja Walter H. White (Bryan Cranston) kuulee sairastavansa parantumatonta keuhkosyöpää, hän yrittää saada perhelleen tarpeeksi rahaa, jotta heidän ei tarvitsisi nähdä enää huolta. Walter kiinnostuu metamfetamiinia valmistavasta entisestä oppilastaan, Jesse Pinkmanista (Aaron Paul), joka näyttäisi tarvitsevan apua aineen valmistamisessa. Jessen mukaan siitä saa hyvän hinnan, joten Walter päättää hyödyntää kemistin taitojaan ja ryhtyy Jessen kanssa laittomiin toimiin. Kaksikko tulee kuitenkin huomaamaan, että rikollinen tie vaatii aina veronsa ja lopulta he sotkevat itsensä New Mexicon pahamaineisimpiin kartelleihin ja paikalliseen huumepoliisiin.


title: Breaking Bad

text: Sarjan tapahtumat sijoittuvat Albuquerqueen, New Mexicoon.


title: Breaking Bad

text: Bryan Cranston näyttelee 50-vuotiasta lukion kemian opettajaa Walter Whitea, joka saa tietää sairastavansa keuhkosyöpää ja alkaa valmistaa metamfetamiinia saadakseen rahaa perheelleen. Anna Gunn esittää Waltin vaimoa Skyleria, joka odottaa pariskunnan toista lasta. Aaron Paul näyttelee Waltin vanhaa oppilasta Jesse Pinkmania, josta tulee Waltin kumppani huumeiden valmistamisessa. Huumepoliisia ja Waltin lankomiestä Hank Schraderia esittää Dean Norris. Betsy Brandt näyttelee Hankin vaimoa ja Skylerin siskoa Marieta. CP-vammainen RJ Mitte näyttelee Waltin ja Skylerin poikaa Walter Jr.:a. Bob Odenkirk näyttelee toisella kaudella mukaan tullutta lakimies Saul Goodmania. Giancarlo Esposito esittää huumekuningas Gustavo Fringiä, josta tulee Waltin työnantaja. Jonathan Banks esittää Gusille työskentelevää salamurhaajaa Mike Ehrmantrautia. Laura Fraser liittyy sarjaan viidennellä tuotantokaudella esittäen Lydia Rodarte-Quaylea. Jesse Plemons näyttelee Todd Alquistia, Vamonos Pestin työntekijää, josta tulee myöhemmin Waltin työpari.


title: Breaking Bad

text: Vuonna 2013 Kolumbiassa sarjasta tuotettiin espanjankielinen, kohtaus kohtaukselta uudelleen kuvattu versio "Metástasis". Sarjan pääosissa esiintyi Diego Trujillo Walter Whiteä vastaavan hahmon Walter Blancon ja Roberto Urbina Jesse Pinkmania vastaavan hahmon José Miguel Rosasin rooleissa. Sarja esitettiin ensimmäistä kertaa 2014 Univisionin UniMás -kanavalla sekä Caracol- ja Fox Latin America -verkoissa.


title: Breaking Bad

text: "Breaking Badin" spin-off-sarja "Better Call Saul" sai ensiesityksensä Yhdysvalloissa helmikuussa 2015. Sen tapahtumat keskittyvät molemmissa sarjoissa esiintyvän lakimies Saul Goodmanin ympärille.


title: Breaking Bad

text: "Breaking Bad" on voittanut kuusitoista Emmy-palkintoa. Vuonna 2013 ja 2014 sarja sai parhaan draamasarjan Emmy-palkinnon. Internet Movie Databasessa viidennen kauden 14. jakso ”Ozymandias” oli saanut arvosanakseen täyden 10:n, kun oman arvionsa oli jättänyt 38 089 käyttäjää. Vince Gilligan on myös sanonut pitävänsä sitä sarjan parhaana jaksona. ”Ozymandiaksen” ohjasi Rian Johnson, ja se keräsi yhteensä 6,4 miljoonaa katsojaa. Jakson nimi pohjautuu Percy Bysshe Shelleyn kirjoittamaan ja vuonna 1818 ilmestyneeseen sonettiin "Ozymandias".


title: Breaking Bad

text: Vuonna 2014 sarja palkittiin parhaan draamasarjan ja parhaan miespääosan draamasarjassa Golden Globella.


Tuulet kääntyy pohjoiseen – Kaikki Fonovox-levytykset 1975–1978 on Reijo Taipaleen kahden cd:n kokoelmajulkaisu, joka ilmestyi 5. elokuuta 2009.


title: Grace Under Pressure

text: Grace Under Pressure on kanadalaisen rock-yhtye Rushin 10. studioalbumi. Albumi myi platinaa kotimaassaan Kanadassa, sekä Yhdysvalloissa. Billboardin listalla sen sijoitus oli parhaimmillaan 10.


title: Grace Under Pressure

text: Vuoden 1975 albumista "Fly by Night" saakka tuottanut Terry Brown vaihtui nyt uuteen tuottajaan Peter Hendersoniin, joka oli työskennellyt muun muassa Paul McCartneyn ja Supertrampin kanssa. Tuottajan vaihdoksen myötä soundi vaihtui helpommin otettavaksi kuin edeltäjäalbumi "Signalsissa" ja huomattavaa oli myös myös, että liian voimakkaasti soineet syntetisaattori ja elektroniset äänet, jotka hukuttivat Alex Lifesonin kitaran alleen olivat nyt hillitympiä.


title: Grace Under Pressure

text: Kappaleiden sävellys ja sanoitus oli edelleen voimakasta. "Afterimage" on omistettu Le Studioilla äänittäjänä toimineelle Robbie Wheelanille, joka oli mukana äänittämässä Rushin kolmea edellistä albumia, ja joka kuoli traagisesti auto-onnettomuudessa matkalla työpaikalleen. "Red Sector A" perustuu Geddy Leen äidiltänsä kuulemiin kuvauksiin toisesta maailmansodasta ja keskitysleireistä. Juutalaissukuisen Geddy Leen (oikealta nimeltään Gary Lee Weinrib) äiti ja isä tapasivat puolalaisella keskitysleirillä. Geddy Lee kertoi tarinoita edelleen Neil Peartille, joka noiden kertomusten perusteella kirjoitti sanoitukset kappaleeseen. "The Enemy Within" on ensimmäinen osa "Fear"-sarjaa, jonka toinen osa, "The Weapon", julkaistiin edellisellä Signals albumilla. Sarjan kolmannen osan muodostaa "Witch Hunt", joka julkaistiin sitä edellisellä Moving Pictures albumilla. Sarjan neljäs osa, "Freeze", julkaistiin vuoden 2002 albumilla Vapor Trails.


title: Grace Under Pressure

text: Kaikki kappaleet ovat kirjoittaneet Geddy Lee, Alex Lifeson ja Neil Peart.


title: Tom Ljungman

text: Tom Ljungman (29. toukokuuta 1991) on ruotsalainen näyttelijä. Hän on näytellyt muun muassa ruotsalaisessa televisiosarjassa Rosan elämää (ruotsiksi "Livet engligt Rosa"). Ljungman asuu Skarpnäckin kaupunginosassa Tukholmassa.


title: Pohjankynsisammal

text: Pohjankynsisammal ("Dicranum drummondii" eli "Dicranum ontariense") on sammallaji, josta aiemmin käytettiin tieteellistä nimeä "Dicranum robustum". Se kuuluu "Dicranaceae" -heimoon ja kynsisammalten sukuun.


title: Pohjankynsisammal

text: Pohjankynsisammalen lehdet ovat kärjestä aaltopoimuiset ja käyrät. Se on kookkaampi kuin töppökynsisammal.


title: Pohjankynsisammal

text: Pohjankynsisammal on kotoisin Fennoskandiasta. Laji on yleinen Pohjois-Suomessa, mutta sitä esiintyy myös muuallakin Suomessa. Pohjankynsisammal on yksi 55:stä vastuulajista lehtisammalissa.


title: Caere

text: Caere (nyk. Cerveteri) oli eteläisen Etrurian tärkein kaupunki 600-luvulta 300-luvulle eaa. Se sijaitsee noin viisikymmentä kilometriä Roomasta luoteeseen.


title: Caere

text: Caere kävi vilkasta kauppaa Etelä-Italian kreikkalaisten siirtokuntien ja Korintin kanssa, sekä ajoittain myös Karthagon. 500-luvulta eaa. alkaen Caerella oli läheiset suhteet myös Roomaan, ja monet Rooman aatelisnuorukaiset saivat siellä kasvatuksensa.


title: Caere

text: Caerella oli Tyrrhenanmeren rannikolla kolme satamaa: Alsium (nyk. Palo), Pyrgi (nyk. Santa Severa) ja Punicum (nyk. Santa Marinella).


title: Caere

text:
Caere oli kulttuurisesti hellenistisin etruskikaupunki ja tärkein kaupunki 600-luvulla eaa. Se on
rekonstruoitu arkeologisesti, sillä kirjallisia lähteitä ei ole säilynyt. Hallinnollisesti Caeressa oli senaatti,
mutta siihen kuului vain 9 virkamiestä. 700-luvun lopulta eaa. alkaen alueelle syntyi rikkaita hautoja, jotka 600-luvun alkupuolella
muodostuivat suoraan kallioon tehdyiksi haudoiksi, jotka peitettiin maakerroksella. Hauta-alue on tuffikukkulan rinne Tolfavuorten äärimmaisellä rinteellä, 6 km mereltä. Täsmälleen samanlaisia ei ole muualla.


title: Caere

text:
Seutu kärsi saman poliittis-taloudellisen kriisin kuin muutkin
etruskikaupungit. Vuoden 540 Alalian meritaisteluissa puunilaiset ja fokaialaiset voittivat siirtokunnat. Kaupunki ei kuitenkaan kärsinyt suuria vahinkoja. Lopulta malaria karkotti asukkaat, ja uudeksi asuinpaikaksi otettiin
Caere Vetere, josta on muodostunut kaupungin nykyinen nimi Cerveteri.


title: Vetulonia

text: Vetulonia (lat.), (etr. Vetluna) oli etruskikaupunki Grossetosta viisitoista kilometriä luoteeseen. Kaupungin varhaisin asutus liittyy Villanova-kauteen 800-700 eaa. ja kukoistus aikaan 600-500 eaa., jolloin kaupunki valvoi läheisiä rautakaivoksia ja sillä oli laajat yhteydet eri puolelle Välimerta.


title: Jakomäen kirkko

text: Jakomäen kirkko on vuonna 1975 valmistunut arkkitehti Leo Tenhusen suunnittelema kirkkorakennus, joka sijaitsee Helsingissä, Jakomäen kaupunginosassa. Elementtirakenteinen kirkko on rakennettu puusta ja betonista, ja sen pohjaratkaisussa otettiin mallia Konalan kolmiosaisesta kirkosta. Kirkko peruskorjattiin syksyllä 1998 ja edelleen vuonna 2010.


title: Jakomäen kirkko

text: Alttaritaulu on Göran Augustsonin maalaus, joka on erikoinen pop-taiteen ilmentymä. Kirkon urut on valmistanut Kangasalan urkutehdas vuonna 1976.


title: Jakomäen kirkko

text: Kirkkosaliin mahtuu 70 henkeä. Kun seurakuntasali yhdistetään kirkkosaliin, tilaan sopii 150 henkeä.


title: Villanova-kulttuuri

text: Villanova-kulttuuri oli rautakautinen kulttuuri nykyisen Keski- ja Pohjois-Italian alueella 900-700 eaa. Heidät tunnettiin taitavasta metallien käsittelytaidostaan. Väestö asui suurissa kylissä puusta ja savitiivisteestä valmistetuissa pyöreäpohjaisissa majoissa.


title: Villanova-kulttuuri

text: Villanova-kulttuurilla oli erittäin suuri merkitys etruskikulttuurin syntymiselle. Polttohautaus oli heidän keskuudessaan yleistä ja erilaiset hautauurnat ovat yksi keskeinen löydöslaji, joiden perusteella tästä kulttuurikaudesta saadaan lisää tietoa. Polttohautaus uurniin viittaa kulttuurin saaneen voimakkaita vaikutteita muun muassa Keski-Euroopan uurnakenttäkulttuurista.


title: Villanova-kulttuuri

text: Kulttuuria edelsi pronssikautinen Terramaren kulttuuri 1700-1150 eaa. Villanovan kulttuurin varhaisvaihe alkoi jo 1100 eaa., mutta kansaa johtanut eliitti syntyi noin 900 eaa. jolloin varsinainen Villanovan kulttuuri syntyi. Villanovan kulttuuri sai polttohautauksen ja raudan Keski-Euroopan uurnakenttäkulttuurista ja Hallstattin kulttuurista. Villanovan uurnat muistuttivat heidän käyttämiään taloja. Myös kauppayhteydet kreikkalaisten kanssa muokkasivat kulttuuria. Kauppaa käytiin myös Pohjois-Saksan ja Puolan alueen kanssa meripihkatietä pitkin. Kreikkalaisten vaikutus lisääntyi ajan mukana.


title: Villanova-kulttuuri

text:
Maanviljely lienee saapunut tulevalle etruskien alueelle jo varhain, ehkä noin 5400 eaa. sydänsimpukkakeramiikkaa tehneen laivoilla purjehtivan kansan mukana. Tältä ajalta on tehty löytöjä Pienzasta. Eräs varhainen kiveen hakattu hauta oli Ponte San Pietron hauta, ja varhainen hautausmaa Rinalonen hautausmaa. Kulttuurin nousu täällä pohjautui metalliin. Jo ennen etruskeja Rooman pohjoispuolinen Länsi-Italia oli metallintuotannon keskusaluetta.
Etruriasta löytyy vuorilta ja kukkuloilta muun muassa kuparia, tinaa, hopeaa ja rautaa. Kuparin käsittelytaito levisi vuoden 4000 eaa. jälkeen tänne ehkä Pohjois-Balkanilta, toinen vaihtoehto on että meritse kulkevat pelasgit toivat sen. Viimeistään kuparia käytettiin 2500–2000 radiohiilivuotta eaa.. Kuparikauden lopulla vallitsi pienellä rannikkokaistaleella Roomasta pohjoiseen (mm. Fosso Coniccinossa) kellopikarikulttuuri. Varhaisia asutuskeskuksia oli Luni. Tämä viittaa siihen, että tämä metallirikkaan vuoriston alue kiinnosti vieraita kansoja jo varhain. Pronssikauden lopulle tultessa asutusten koko kasvoi ja pieniä asutuskeskuksia hävisi. Yksi pronssikauden keskuksista oli Narce. Pronssikaudella alueella kukoisti Terramaren kulttuuri. Noin 1100 eaa. alkaen lähes koko Italiassa vallitsi
proto-Villanovan kulttuuri noin 1100–950 eaa. Proto-Villanovan kulttuuri muistutti Tonavan ja Baijarin-Ylä-Itävallan uurnakenttiä ja vastaavia. Luultavammin kulttuuri kuitenkin juontui aiemmasta Terramaren perinteestä. Proto-Villanovan asutukset olivat yleensä pieniä, linoitettuja ja korkealla paikalla.


title: Viminalis

text: Viminalis (lat. vimen = paju) eli Pajukukkula on kukkula Roomassa Quirinaliksen ja Esquilinuksen välissä. Alueelta on löydetty ylellisiä yksityistaloja ja -kylpylöitä myöhäiseltä tasavallan ajalta sekä keisariajalta. Viminalis on yksi Rooman seitsemästä kukkulasta.


title: Julie Payette

text: Julie Payette (s. 20. lokakuuta 1963 Montreal, Quebec, Kanada) on Kanadan avaruusjärjestön (CSA) entinen astronautti ja Kanadan kenraalikuvernööri 2. lokakuuta 2017 alkaen.


title: Julie Payette

text: Payette on kanadanranskalainen, joka puhuu sujuvaa ranskaa ja englantia. Hän puhuu myös espanjaa, saksaa, italiaa ja venäjää. Hän oli naimisissa montrealilaisen insinöörin François Brissetten kanssa. Nykyinen puoliso Billie Flynn on koelentäjä ja Kanadan puolustusvoimien entinen upseeri. Payettella on kaksi poikaa. Payette soittaa pianoa ja on muun muassa laulanut Montrealin sinfoniaorkesterin kanssa. Payette on osallistunut aikaisemmin avaruussukkulalento STS-96:lle. Hän on viettänyt yli 25 päivää avaruudessa. Payette on CSA:n johtava astronautti ("chief astronaut") ja osallistui viimeksi avaruussukkulalento STS-127:lle. Hän työskenteli lennon STS-121 lennonjohdossa Houstonissa CAPCOMina.


title: Julie Payette

text: Payette kävi peruskoulua ja toista astetta Montrealissa. Vuonna 1982 hän suoritti International Baccalaureate Diploma -tutkinnon ("IB-lukion") kansainvälisessä Atlantic Collegessa Etelä-Walesissa. Hän suoritti Bachelor of Engineering tutkinnon cum laudella McGill Universityssä 1986 ja Master of Applied Science tutkinnon Toronton yliopistossa 1990.


title: Julie Payette

text: Vuosina 1986–1988 Payette työskenteli järjestelmäinsinöörinä IBM Kanadan Science Engineering osastossa, 1988–1990 jatkotutkinto-opiskelijana Toronton yliopistossa tietokonearkkitehtuuriprojektissa ja opetustehtävissä ("teaching assistant"). Vuoden 1991 alusta Payette työskenteli IBM:n tutkimuslaboratoriossa Zürichissä, Sveitsissä vuoden vierailevana tutkijana. Palattuaan Kanadaan tammikuussa 1992 hän liittyi Bell-Northernin tutkimusosastoon Montrealissa vastuunaan projekti, missä tutkittiin puhelinta käyttävää tietokoneavusteista puheentunnistusta.


title: Julie Payette

text: Payette valittiin yhdeksi neljästä CSA:n astronautista 5 330 hakijan joukosta kesäkuussa 1992.


title: Julie Payette

text: Valmistautuakseen avaruuslennolle Payette hankki itselleen ansiolentäjän lupakirjan ja vietti 120 tuntia tutkimusoperaattorina lyhytkestoisen painottomuuden tilan aiheuttavassa lentokoneessa. Huhtikuussa 1996 Payette hankki kelpoisuuden yhden ilmakehän syvänmeren sukelluspuvun käyttäjäksi. Payette lensi CT-114 Tutor sotilassuihkukoneella Kanadan sotilastukikohta Moose Jaw'ssa, Saskatchewanissa helmikuussa 1996. Hän hankki sotilaallisen mittarilentokelpuutuksen vuonna 1997. Payettella on yli 1 300 lentotuntia, joista 450 tuntia suihkukoneella.


title: Julie Payette

text: Payette lensi avaruussukkula Discoverylla lennolla STS-96 27. toukokuuta – 6. kesäkuuta 1999 tehtäväspesialistina. Miehistö suoritti ensimmäisen sukkulan manuaalisen telakoitumisen Kansainväliseen avaruusasemaan (ISS) ja kuljetti neljä tonnia tarvikkeita asemalle. Discoverylla Payette vastasi tehtäväspesialistina avaruusaseman järjestelmistä ja käytti muun muassa kanadalaista robottikäsivartta Canadarmia kiertoradalla. Payette osallistui ensimmäisenä kanadalaisena ISS:n kokoonpanolennolle ja siirtyi ensimmäisenä kanadalaisena ISS:lle.


title: Julie Payette

text: Payette vieraili ISS:llä uudestaan tehtäväspesialistina 17. heinäkuuta 2009 lähtien avaruussukkula Endeavourin lennolla STS-127. Ensimmäistä kertaa kaksi kanadalaista (Robert Thirsk toisena ISS:llä) oli yhtä aikaa avaruudessa.


title: Julie Payette

text: Payette toi seitsemän muun henkilön mukana olympialipun stadionille vuoden 2010 talviolympialaisissa Vancouverissa.


title: Esquilinus

text: Esquilinus (lat. ex = ulkopuolella, colere = asua, viljellä) oli Roomasta Aniojoen laaksoon ulottuva ylätasanko. Nimi osoittaa selvästi, että Esquilinus oli varhaisimman kaupunkialueen ulkopuolella. Esquilinus oli yksi Rooman seitsemästä kukkulasta.


title: Esquilinus

text: Alue toimi hautausmaana, etenkin sen jälkeen kun Forumin vanhempi rautakautinen hautausmaa oli jäänyt pois käytöstä 700-luvulla eaa. Siellä asui pääasiassa käsityöläisiä ja köyhälistöä. Alueella sijaitsi myös muutamia temppeleitä.


title: FK Vėtra

text: FK Vėtra on jalkapalloseura Liettuan pääkaupungista Vilnasta. Se pelaa maansa pääsarjassa A Lygassa. Seura perustettiin 1996 Rūdiškėsissa, mutta se siirtyi vuonna 2003 uuden stadionin oston yhteydessä Vilnaan. Joukkue pelaa kotiottelunsa 5900-paikkaisella Vėtra Stadiumilla.


title: Popmuseo

text: Popmuseo on suomalaisen Neljä Ruusua -yhtyeen vuonna 2000 julkaistu kokoelmalevy. Albumi meni suoraan Suomen virallisen albumilistan ykköseksi ja myi kolmessa kuukaudessa 62 656 kappaletta ylittäen kulta- ja platinalevyrajan. "Popmuseo" oli vuoden 2000 neljänneksi myydyin levy Suomessa, ja kaiken kaikkiaan kokoelmaa on myyty 77 880 kappaletta.


title: Amets Txurruka

text: Amets Txurruka Ansola (s. 10. marraskuuta 1982 Etxebarria, Vizcaya, Baskimaa, Espanja) on espanjalainen maantiepyöräilijä. Hän aloitti ammattilaisuransa vuonna 2006 Barloworld-tallissa. Vuosina 2007–2012 hän edusti Euskaltel-Euskadi-joukkuetta, vuosina 2013–2015 Caja Ruralia ja vuodesta 2016 Orica-GreenEDGE-tallia.


title: Amets Txurruka

text: Txurruka nimettiin Ranskan ympäriajon 2007 yritteliäimmäksi ajajaksi. Lisäksi hän sijoittui nuorten ajajien kilpailussa kolmanneksi. Ranskan ympäriajossa 2009 hän sijoittui mäkisessä maastossa ajetulla 13. etapilla toiseksi yli neljä minuuttia etappivoittaja Heinrich Hausslerille hävinneenä. Baskimaan ympäriajossa 2013 hän voitti sprintti- ja mäkikirikilpailun. Hän voitti samana vuonna Vuelta a Asturias -ajon kokonaiskilpailun ja ensimmäisen etapin. Vuelta a Burgosissa hän voitti mäkikirikilpailun. Vuonna 2014 hän voitti Tour du Gévaudan -kilpailun. Vuonna 2015 hän voitti Norjan ympäriajon neljännen ja Tour de Beaucen toisen etapin.


title: Enfield

text: Enfield voi tarkoittaa seuraavia:Lähes kaikki Lontoon Enfieldissa sijainneen Royal Small Arms Factory -kivääritehtaan suunnittelemat tai valmistamat aseet tunnettiin Enfield-nimellä:


title: Eurymedonin taistelu

text: Eurymedonin taistelu (myös Siden taistelu) käytiin heinä- tai elokuussa 190 eaa. Rooman valtakunnan kanssa liittoutuneen Rhodoksen ja seleukidien välillä. Taistelu päättyi Rhodoksen voittoon.


title: Eurymedonin taistelu

text: Antiokhos III Suuri oli kärsinyt vuonna 191 eaa. tappion Korykoksessa, jonka vuoksi hän järjesti sotapäällikkö Hannibalin toisen laivaston Foinikiaan ja vahvisti omaa laivastoaan Vähässä-Aasiassa. Rhodos puolestaan oli liittoutunut Rooman valtakunnan ja Pergamonin kanssa. Rhodos lähetti erään Eudamoksen Megisten saarelle (nykyinen Kastelórizo) komentamaan 36 laivaa, joiden tarkoitus oli estää Hannibalin johtaman seleukidien laivaston pääsy Aigeianmerelle.


title: Eurymedonin taistelu

text: Hannibalin laivasto oli suunniteltu silmällä pitäen roomalaisia. Menestys taistelussa riippuikin alusten kapteenien ja miehistöjen taidoista. Eudamos laivastoineen voitti Hannibalin, joka laivastoineen suljettiin Pamfyliaan.


title: Eurymedonin taistelu

text: Ei tiedetä kuinka paljon seleukidien laivoja katosi. Roomalaisen historioitsija Liviuksen mukaan kaksi seleudikien alusta oli kateissa ja 20 alusta säilyi tuholta. Osa Rhodoksen laivastosta sekä Eudamos olivat puolestaan Eurymedonin taistelun jälkeen vapaita liittymään Rooman päälaivastoon, joka osallistuisi sodan ratkaisevaan meritaisteluun, Myonessoksen taisteluun.


title: Godsend

text: Godsend on vuonna 2004 valmistunut yhdysvaltalainen, kauhuelementtejä sisältävä jännityselokuva, jonka on ohjannut Nick Hamm.


title: Godsend

text: Paulin (Kinnear) ja Jessien (Romijn-Stamos) kahdeksanvuotis poika kuolee onnettomuudessa. Geenitekniikan huippututkija (De Niro) tarjoaa heille mahdollisuutta saada samanlainen poika laittoman kloonausoperaation avulla. Surun murtama pariskunta päättää suostua salamyhkäiseen kokeeseen.


title: Purppuralohikäärmeet

text: Purppuralohikäärmeet () on Mirage Studiosin kustantama kuvitteellinen katujengi, joka teki ensi esiintymisensä "Teenage Mutant Ninja Turtles" -lehden numerossa 1, vuonna 1984. Jengi oli ensimmäinen Turtlesien kohtaama vastus sarjakuvissa, jotka vaikuttavat New Yorkin itäpuoliskolla. Jäsenet tunnistaa parhaiten purppuralohikäärme tatuoinneista.


title: Purppuralohikäärmeet

text: Purppuralohikäärmeiden jengi esiintyi sarjakuvissa ensimmäisenä Turtlesien vastuksena. Jengi haukkui Turtleseja ja yrittivät tappaa heidät, mutta huomasivat pian etteivät pärjänneet käsiaseilla ja pesäpallomailoilla. Turtlesit lopulta tappoivat koko päälle käyneen jengin ennen kuin poliisit ilmestyivät paikalle. Vuosia myöhemmin Hunter Mason paljastui olevan jengin johtaja, joka oli hakannut teini-ikäisen Casey Jonesin ja joutui myös teostaan vankilaan.


title: Purppuralohikäärmeet

text: Vuonna 1987 Turtles – mutanttikilpikonnat sarjan ensimmäisellä tuotantokaudella esiintynyt jengi muistutti suuresti Purppuralohikäärmeiden jengiä, jonka kaksi jäsentä Bebop ja Rocksteady muutettiin myöhemmin mutanteiksi. Jengin nimeä ei koskaan mainittu ja se työskenteli Silppurin alaisuudessa.


title: Purppuralohikäärmeet

text: Vuoden 2003 Turtles-sarjassa Purppuralohikäärmeiden jengi on yksi pelätyimmistä ryhmistä New Yorkissa yhdessä Jalkaklaanin ja mafian kanssa. Jokainen ryhmä oli kuitenkin Silppurin hallinnassa ja erityisesti Jalkaklaanin lisäksi hänen oikeankäden miehen Hunnin johtama Purppuralohikäärmeet. Jengin niin sanottuna varajohtajana toimi Tulikasvo (), joka toimi hetkellisesti jengin johtajana kaikkien oletettua Hunnin olleen kuollut.


title: Purppuralohikäärmeet

text: Myöhemmin Silppurin kadottua pois kuvioista syntyi sota kolmen ryhmän kesken, jonka aikana Hunni johti Purppuralohikäärmeitä. Sodan jälkeen hän kohensi ryhmänsä imagoa tavallisesta katujengistä organisoiduksi rikollisjärjestöksi, jotka varastivat muun muassa huipputeknisiä aseita hallituksen varastoista.


title: Purppuralohikäärmeet

text: Vuoden 2012 sarjassa Purppuralohikäärmeisiin kuului kahdella ensimmäisellä kaudella ainoastaan kolme katujengiläistä, Fong, Sid ja Tsoi, jotka uhkailivat useita ihmisiä kuten sokeaa nuudeliravintolan omistajaa, herra Murakamia. Kolmannella kaudella he saivat uuden johtajan nimeltä Hunni. Purppuralohikäärmeet toimivat Jalkaklaanin liittolaisina.


title: HMS Rose (1740)

text: HMS Rose oli vuonna 1740 vesillelaskettu Britannian kuninkaallisen laivaston 20-tykkinen kuudennen luokan sotalaiva.


title: HMS Rose (1740)

text: Alus tilattiin 4. lokakuuta 1739 Henry Birdiltä Rotherhithestä. Sen köli laskettiin 31. lokakuuta 1739, ja alus laskettiin vesille 14. elokuuta 1740. Se valmistui 27. elokuuta Deptfordin telakalla. Aluksen valmistuskustannukset olivat 3 879 puntaa ja varustamiskustannukset 3 052 puntaa ja 5 šillinkiä.


title: HMS Rose (1740)

text: Alus otettiin palvelukseen 15. heinäkuuta 1740 päällikkönään vasta kapteeniksi ylennetty Thomas Frankland. Ensimmäiseksi tehtäväkseen hän sai viedä Bahaman uudeksi kuvernööriksi nimitetyn John Tinkerin saarille. Purjehdus Atlantin yli aiheutti kiinnityksiin pieniä vaurioita, jotka korjattiin joulukuussa Falmouthissa, Antigualla.


title: HMS Rose (1740)

text: Noihin aikoihin Britannia ja Espanja kävivät Karibian ja Uuden mantereen alueella sotaa, joka tunnetaan sotana Jenkinsin korvasta. Sota sai alkunsa Britannian orjakauppaoikeuksia koskevista kiistoista, ja yhtenä sen laukaisevista tekijöistä oli 9. huhtikuuta 1731 sattunut tapaus, jossa Espanjan rannikkovartiosto nousi Havannan edustalla kapteeni Robert Jenkinsin kauppalaivaan ja syytti tätä salakuljetuksesta. Jenkinsin mukaan espanjalaisten kapteeni Juan de León Fandiño leikkasi häneltä korvan irti ja käski viedä sen terveisinä Englannin kuninkaalle. Jenkins palasi Englantiin, missä hän kävi vuosien ajan lehdistön avustuksella propagandakampanjaa Espanjaa vastaan. Sota puhkesi maiden välille vuonna 1739.


title: HMS Rose (1740)

text: Thomas Frankland ja HMS "Rose" jäivät sotimaan Jenkinsin korvan sotaa Karibialle ja Uuden mantereen vesille suojellen brittien laivastoa ja alueita Espanjan rannikkovartiolta sekä kaappareilta. 15. kesäkuuta 1742 Frankland yhytti espanjalaisen saattueen ja päätti hyökätä. Tunteja kestäneen taistelun jälkeen HMS "Rose" jahtasi pakenevaa "San Juan Bautistaa" saaden sen lopulta kiinni. Espanjalaislaiva antautui, ja Frankland sai vangiksi Juan de León Fandiñon, jonka hän lähetti tuomittavaksi Britanniaan.


title: HMS Rose (1740)

text: Vuonna 1743 Frankland kaappasi kaapparilaivaksi muokatun sluupin, joka oli terrorisoinut Pohjois-Amerikan rannikkoa, ja hollantilaisen kauppalaivan, joka oli tehnyt kauppaa espanjalaisten kanssa. Alukselta saatiin saaliina 5 000 dollaria ja kuivatavaralasti. Maaliskuussa 1744 HMS "Rose" kaappasi espanjalaissluupin, joka vietiin Charlestonin satamaan. Seuraavana vuonna jäi saaliiksi espanjalainen "Conception", joka kuljetti valtavaa aarretta. Noihin aikoihin sota siirtomaissa rauhoittui ja siirtyi Eurooppaan, kun sekä Britannia että Espanja liittyivät vastapuoliksi lähinnä vanhalla mantereella käytyyn Itävallan perimyssotaan. 1. kesäkuuta 1745 HMS "Rose" purjehti arvokkaan lastin kera takaisin Englantiin, missä sen sanottiin olevan rikkain Amerikasta Englantiin saapunut laiva. Frankland siirtyi samana vuonna pois alukselta.


title: HMS Rose (1740)

text: Alus palasi palvelukseen tammikuussa 1746 komentajanaan John Montagu, jonka korvasi elokuussa O'Brien Dudley. Aluksen päällikkö vaihtui marraskuussa 1747 Thomas Hutchensoniksi. Alus oli John Buxtonin telakalla Deptfordissa joulukuusta 1747 toukokuuhun 1748 palaten palvelukseen maaliskuussa 1749 William Blackwellin alaisuudessa. Alus oli Välimerellä kesäkuussa 1749 ja Pohjois-Amerikan vesillä vuonna 1750. Vuonna 1751 alus oli Leewardsaarilla, kunnes se poistettiin palveluksesta kesäkuussa 1752.


title: HMS Rose (1740)

text: HMS "Rose" tarkastettiin 14. syyskuuta 1752, mutta sitä ei palautettu palvelukseen. Alus tarkastettiin seuraavan kerran 12. kesäkuuta 1755 ja asetettiin myyntiin 16. kesäkuuta 1755 Deptfordissa 480 punnalla. HMS "Rose" myytiin 29. heinäkuuta 1755, jolloin sen nimi muutettiin.


title: Kuollut mies vihastuu

text: Kuollut mies vihastuu on Ilmari Unhon vuonna 1944 ohjaama jännityskomedia, jossa eversti Rainer Sarmo eli ”kuollut mies” etsii alamaailman johtajaa. Elokuva on yksi kolmesta Simo Penttilän omien tarinoidensa pohjalta käsikirjoittamasta Kuollut mies -sarjan elokuvasta.


title: Kuollut mies vihastuu

text: Eversti Sarmo (Joel Rinne) kohtaa kauniin pianistin Maria Lichterin (Regina Linnanheimo) ja johtaja Josef Hakimina esiintyvän rahanväärentäjän (Ville Salminen).


title: Kuollut mies vihastuu

text: Elokuvan tapahtumien ajankohta on jatkosota, jolloin pimennysverhot ja vakoilijavaara ovat arkipäivää. Myös itse elokuvan tekoon sota vaikutti, sillä lopputöitä jouduttiin Helsingin pommitusten vuoksi lykkäämään, ja ensi-iltakin siirtyi usealla kuukaudella. Sarmo oli edellisessä kuollut mies -elokuvassa kihlautunut, mutta tässä ei morsianta näy ja Sarmo on poikamies. Elokuvaan tehtiin myöhemmin muutoksia, joiden taustalla oli ilmeisesti Suomen ja Neuvostoliiton solmima rauha. Suomi-filmin myöhemmässä videoversiossa vuodelta 1990 on mukana myös poistettuja jaksoja.


title: Kuollut mies vihastuu

text: Elokuva viehätti monia kriitikoita: ”kotimaisen elokuvatuotannon paras tähänastinen saavutus”, ”Erikoisen herkulliseksi sen tekee aktuelli huumori”, joku kuitenkin huomautti juonen kulun onnahtelusta. Näyttelijöitä kiitettiin, ja erityisesti Joel Rinteen loistavaan roolisuoritukseen kiinnitettiin huomiota.


title: Kuollut mies vihastuu

text: Erään myöhemmän kriitikon mukaan sekavan elokuvan kestävintä antia ovat Kalle Peronkosken kuvaus, Ville Salmisen lavastukset ja George de Godzinskyn musiikki.


title: Enfield (Nova Scotia)

text: Enfield on exurb-asuinalue Nova Scotiassa, Kanadassa. Alue sijaitsee Shubenacadie Valleyssä, Hants Countyn ja Halifax Countyn rajalla. Alueen läpi virtaa Shubenacadiejoki, länsirannan puoleiset osat kuuluvat Hants Countyyn ja itäiset Halifax Countyyn. Vuoden 2001 väestönlaskennassa alueella asui 3 245 asukasta.


title: Enfield (Nova Scotia)

text: Enfieldin nimesi 1800-luvun loppupuolella alueelle muuttanut Thomas Donaldson joka oli kotoisin Connecticutissa sijaitsevasta Enfieldistä. Nykyisin aluee toimii exurb-alueena Halifaxille ja läheiselle Halifax Stanfieldin kansainväliselle lentoasemalle.


title: Enfield (Nova Scotia)

text: Halifax Stanfieldin kansainvälinen lentoasema on alueen suurin työllistäjä. Paikallisen Air Nova lentoyhtiön pääkonttori sijaitsi Enfieldissä, vuonna 2001 yhtiö sulautettiin Air Canadan omistamaan Air Canada Jazz yhtiöön. Air Canada Jazzin ja CanJet lentoyhtiöiden pääkonttorit sijaitsevat nykyisin Enfieldissä.


title: Matthias Raab

text: Matthias Raab (15. kesäkuuta 1885 Laas, Kärnten, Itävalta – kadonnut 1943 Venäjällä) oli itävaltalaissyntyinen upseeri ja natsi-Saksan armeijan kenraalimajuri toisen maailmansodan aikana.


title: Matthias Raab

text: Raab syntyi 1885 Laasissa, Itävallassa. Hän palveli Itävallan armeijassa vuoteen 1938, jolloin Adolf Hitlerin johtama natsi-Saksa liitti maan alueisiinsa. Tämän jälkeen hän siirtyi Saksan armeijaan ja palveli muun muassa Keskustan armeijaryhmään kuuluneessa 3. panssariarmeijan tykistöesikunta 125:n (Arko 125) päällikkönä itärintamalla 17. joulukuuta 1941 – 25. syyskuuta 1943. Ylennyksen kenraalimajuriksi hän sai 1. huhtikuuta 1942. Raab katosi Venäjällä vuonna 1943.


title: Salli

text: Salli on naisen etunimi. Se on lähinnä suomalainen muoto Saara-nimen englantilaisesta mukaelmasta Sally, mutta esiintyy tässäkin muodossa myös englanninkielisissä maissa. Sallin nimipäivä on 19. heinäkuuta.


title: Salli

text: Vuoden 2009 loppuun mennessä Salli-nimen on Väestörekisterikeskuksen mukaan saanut 5 006 naista ja ainakin kaksi miestä. Sally-nimisiä on ollut Suomessa vuoden 2009 loppuun mennessä 1 246.


title: Haisuapina

text: Haisuapina () on orankia muistuttava ihmisapina-kryptidi, jollaisia väitetään asuvan Yhdysvaltojen kaakkoisosissa Oklahomassa, Pohjois-Carolinassa ja Arkansasissa, mutta erityisen usein esiintyy mainintoja Floridan Evergladesin kansallispuistosta. Olio on nimetty ulkonäkönsä ja siitä leviävän vastenmielisen hajun mukaan. Hajua on verrattu pilaantuneeseen kaaliin, vuohenlantaan ja mädänneeseen lihaan. Erään todistajan mieleen tuli koira, jota ei ole pesty vuoteen ja joka joutuu äkisti sateeseen. Yhdysvaltojen Kansallispuistopalvelun mukaan haisuapina kuuluu vain paikalliseen tarinaperinteeseen. Erityisen runsaasti havaintoja on 1960- ja 1970-luvulta Floridan suoalueelta.


title: Haisuapina

text: Vuonna 2000 tuntematon henkilö lähetti kaksi valokuvaa haisuapinaksi väitetystä oliosta floridalaisen Sarasotan poliisiasemalle (joidenkin lähteiden mukaan sheriffintoimistoon). Niiden liitteenä oli kirje naiselta, joka sanoi ottaneensa kuvat takapihaltaan. Kirjeen kirjoittajan mukaan olento oli iltaisin tullut syömään omenia hänen puutarhaansa. Hän epäili, että kyse oli karkuteille lähteneestä orangista. Poliisi kävi talolla useita kertoja, mutta aina olio oli ehtinyt kadota. Yhdysvaltalaisten isojalka-harrastajien mukaan kyse on haisuapinaa esittävistä kuvista.


title: Haisuapina

text: Loren Coleman on tutkinut Myakka-kuvia jäljitettyään niiden alkulähteen Sarasotan piirikuntaan "Fruitvillen ja Tuttlen tienristeyksessä olevaan Eckerd-kuvalaboratorioon".


title: Viola Reggio Calabria

text: Viola Reggio Calabria on italialainen koripalloseura Reggio di Calabriasta.


title: Viola Reggio Calabria

text: Seura perustettiin vuonna 1966 nimellä Cestistica Piero Viola. Joukkue pelasi pitkään Serie C:ssä, kunnes se onnistui nousemaan Serie B:hen kaudeksi 1974–1975. Kahdeksan kauden jälkeen se nousi Serie A2-sarjaan. Ensimmäisen visiittinsä Serie A:ssa se teki kaudella 1985–1986. Joukkue meni tiuhaan tahtiin eri sarjaportaiden välillä vuosien aikana kunnes se meni kauden 2006–2007 jälkeen konkurssiin.


title: Viola Reggio Calabria

text: Heinäkuussa 2009 seura päätti aloittaa toimintansa uudelleen. Se yhdistyi Gragnano Basketin kanssa ja meni pelaamaan Serie B:hen.


title: Bob Veith

text: Robert 'Bob' Veith (1. marraskuuta 1926 Tulare, Kalifornia – 29. maaliskuuta 2006 Santa Rosa, Kalifornia) oli yhdysvaltalainen Indianapolis 500 -kuljettaja. Hän osallistui Indianapolis 500 -kilpailuun 11 kertaa kausina 1956–1960, 1962-1965 sekä 1967–1968, joista 1950-1960 kuuluivat Formula 1 -sarjaan. Hän oli seitsemäs debyyttikilpailussaan saavuttaen vuoden tulokas -palkinnon. Hän starttasi neljännestä ruudusta vuoden 1958 kilpailuun, mutta keskeytti avauskierroksella sattuneen Ed Elisianin ja Dick Rathmannin aiheuttaman lähtökolarin seurauksena, jossa Pat O'Connor menehtyi. Veith kilpaili myös AAA- ja USAC-sarjoissa ollen kahdesti toinen vuonna 1958. Vuonna 1959 hän joutui vakavaan kolariin Daytona International Speedwayllä, kun autoon jäänyt starttikampi sai hänet menettämään autonsa hallinnan, mutta hän selvisi kuitenkin siitä turvakaaren ansiosta.


title: Bob Veith

text: Kilpa-ajamisen jälkeen Veith harrasti golfia ja vapaapalokuntatoimintaa sekä oli mukana Champion Spark Plug Companyn Highway Safety -maantieturvallisuusohjelmassa, jonka tarkoituksena oli turvallisten ajotapojen välittäminen high school -opiskelijoille Indianapolis 500 -kuljettajien kouluvierailujen avulla.


title: Jim Rigsby

text: Jim Rigsby (6. kesäkuuta 1923 – 31. elokuuta 1952) oli yhdysvaltalainen moottoriurheilija. Hän osallistui vuoden 1952 Indianapolis 500 -kilpailuun. Hän pääsi kilpailussa 12. sijalle.


title: Jim Rigsby

text: Rigsby menehtyi Sprint car -kilpailussa Daytonissa, Ohiossa sattuneessa kolarissa.


title: Leopold Steinbatz

text: Leopold Steinbatz (25. lokakuuta 1918 Wien, Itävalta - 15. kesäkuuta 1942 Vovtsansk, Neuvostoliitto) oli itävaltalaissyntyinen Saksan armeijan hävittäjä-ässä, joka saavutti ennen kuolemaansa yhteensä 99 ilmavoittoa toisen maailmansodan itärintamalla.


title: Leopold Steinbatz

text: Steinbatz värväytyi Itävallan armeijaan 1937, mutta siirtyikin seuraavana vuonna natsi-Saksan armeijaan Anschlussin seurauksena. 1939 hänet siirrettiin Luftwaffeen, jossa hän pääsi lentäjäkoulutukseen. Steinbatz ei kerennyt sodan ensimmäisiin operaatioihin, mutta keväällä 1941 hän oli mukana Saksan sotakoneen vyöryessä Balkanille ja Kreetalle. Tuolloin hän lensi maatukikoneita. Ensimmäisen ilmavoittonsa hän sai vasta operaatio Barbarossan alkuvaiheissa kesällä 1941, kun Saksa hyökkäsi Neuvostoliittoon. Hän sai ensimmäisen pudotuksensa 1. elokuuta 1941. Helmikuussa 1942 hän sai ritariristinsä. Hänellä oli tuolloin 42 ilmavoittoa tilillään. 5. toukokuuta hän ampui alas jo 50. vastustajansa.


title: Leopold Steinbatz

text: Kesäkuun 15. päivään mennessä hän oli pudottanut yhteensä 99 konetta 300 taistelulennon aikana. Tuona päivänä hän oli palaamassa lennolta, kun puna-armeijan ilmatorjuntatykki osui hänen Messerschmitt Bf 109 F -koneeseensa. Steinbatz yritti päästä ulos, mutta ei onnistunut ja hänen koneensa putosi metsään. Kuollessaan hän oli alle 24-vuotias. Hänen ritariristiinsä myönnettiin miekat, jolloin hänestä tuli Saksan asevoimien ainoa aliupseeri, joka ne sai – tosin vasta kuolemansa jälkeen. Hänet ylennettiin postyymisti myös luutnantiksi.


title: Evil (kappale)

text: "Evil" on New Yorkilaisen Indie Rock -yhtye Interpolin kappale, joka julkaistiin alun perin albumilla Antics vuonna 2004. Kappale julkaistiin singlenä alkuvuonna 2005. Kappaleesta on julkaistu myös musiikkivideo.


title: Evil (kappale)

text: 7-tuumainen vinyylilevyCD-versioMaxi-CD


title: Dania Ramirez

text: Dania Ramirez (s. 8. marraskuuta 1979 Santo Domingo, Dominikaaninen tasavalta) on dominikaanilainen näyttelijä, joka tunnetaan lähinnä sivuroolistaan "Sopranosissa" sekä Maya Herrerana "Heroesissa". Hän on myös esiintynyt Callistona elokuvassa "".


title: Dmitri Jakovenko

text: Dmitri Jakovenko (, s. 28. kesäkuuta 1983 Omsk, Venäjä) on shakin suurmestari. Korkeimmillaan hän on ollut FIDE:n maailmanlistalla viides vahvuusluvulla 2 760. Samalla hän oli korkeimmaksi rankattu venäläinen.


title: Dmitri Jakovenko

text: Jakovenko oppi shakkisiirrot kolmevuotiaana, ja häntä valmensi myöhemmin entinen Kasparovin valmentaja Aleksandr Nikitin.


title: Bart (karhu)

text: Bart (10. tammikuuta 1977 Baltimore, Maryland, Yhdysvallat – 10. toukokuuta 2000 Park City, Utah, Yhdysvallat) oli yhdysvaltalainen kodiakinkarhu. Bart nähtiin lukuisissa elokuvissa esittämässä villikarhua, minkä vuoksi sitä voidaan pitää kaikkien aikojen kuuluisimpana karhuna.


title: Bart (karhu)

text: Eläinkouluttaja Doug Seus ja hänen vaimonsa Lynne Seus adoptoivat Bartin Rocky Mountainin kansallispuistosta 1980-luvun alussa, jolloin siitä myös alettiin kouluttaa "näyttelijää". Bart oli täysikasvuisena 290 cm:n pituinen ja painoltaan 816 kg. Bartin elokuvien myötä saavuttama kuuluisuus ja sen tekemä vaikutus suureen yleisöön johtivat lopulta siihen, että karhu vieraili vuoden 1998 Oscar-gaalassa.


title: Bart (karhu)

text: Bart kuoli syöpään kotonaan Utahissa perheensä ja ihmisystäviensä läsnä ollessa vuonna 2000. Siltä jäi vuonna 1995 syntynyt veli Tank. Pian Bartin kuoleman jälkeen Doug ja Lynne adoptoivat kaksi uutta orpoa karhunpentua, joita he hoitavat edelleen. Honey Bump ja Little Bart -nimiset karhut ovat jo esiintyneet esimerkiksi elokuvassa Eläintohtori 2, jossa nähtiin myös Tank.


title: Bart (karhu)

text: Bartin kuoleman jälkeen eläinsuojelujärjestö Vital Ground alkoi keskittää toimintaansa harmaakarhujen suojelemiseen ja niiden hyvinvoinnin edesauttamiseen.


title: Venice (New York)

text: Venice on New Yorkin osavaltiossa sijaitseva kunta. Siellä oli vuoden 2000 väestönlaskennan mukaan 1 286 asukasta. Kunta on erotettu viereisestä Scipion kunnasta vuonna 1823. Se sijaitsee Cayugan piirikunnassa osavaltion keskiosassa Auburnista etelään Owasco-nimisen järven rannalla.


title: John Powell (kiekonheittäjä)

text: John Gates Powell (s. 25. kesäkuuta 1947 San Francisco) on entinen yhdysvaltalainen kiekonheittäjä ja olympiamitalisti.


title: John Powell (kiekonheittäjä)

text:
Powell sijoittui Münchenin 1972 olympialaisissa kiekonheitossa neljänneksi tuloksella 62,82 m, jonka hän heitti toisella heittokierroksella. Long Beachissä 4. toukokuuta 1975 hän heitti maailmanennätyksen 69,08 m. Ennätys säilyi hänen nimissään vajaan vuoden. Pan-Amerikan kisoissa 1975 Powell voitti kultaa tuloksella 62,36 m.
Montréalin 1976 olympialaisissa hän heitti loppukilpailun kolmannella kierroksella tuloksen 65,70 m, mikä riitti pronssimitaliin.


title: John Powell (kiekonheittäjä)

text: Helsingin MM-kilpailuissa 1983 Powell karsiutui loppukilpailusta tuloksella 58,96 m. Los Angelesin 1984 olympialaisissa hän heitti viimeisellä kierroksella tuloksen 65,46 m ja nousi norjalaisen Knut Hjeltnesin ohi pronssille. Rooman MM-kilpailuissa 1987 hän saavutti 40-vuotiaana hopeaa heitettyään avausheitollaan tuloksen 66,22 m.


title: Turfan

text: Turfan (uiguuriksi تۇرپان, "Turpan", kiinaksi 吐魯番, "Tǔlǔfān") on keidaskaupunki prefektuuritasolla Kiinan Xinjiangissa. Se sijaitsee Turfanin hautavajoaman pohjoisreunalla linnuntietä noin 160 kilometriä Ürümqistä kaakkoon. Prefektuuritason kaupungin pinta-ala on 69 620 neliökilometriä ja väkiluku 622 903 (vuonna 2010).


title: Turfan

text: Turfan on muinainen silkkitien kauppapaikka ja maanviljelyalueen keskus. Vuosina 745–1207 se toimi uiguurivaltakunnan pääkaupunkina. Sen ympäristössä on useita rauniokaupunkeja, joista on löydetty 700–800-lukujen hellenistisvaikutteisen buddhalaisen ja manikealaisen kulttuurin muistomerkkejä sekä kiinalaisia ja muinaisuiguurilaisia käsikirjoituksia.


title: Turfan

text: Aiemmin Turfan oli piirikuntatason kaupunki Turfanin prefektuurissa. Prefektuuri tuli 12. huhtikuuta 2015 prefektuuritason kaupungiksi, ja piirikuntatason kaupunki tuli Gaochangin kaupunkipiiriksi. Muutoksen jälkeen prefektuuritason kaupunki jaetaan yhteen kaupunkipiiriin ja kahteen piirikuntaan: Gaochang, Shanshan (Piqan) ja Toksun.


title: Turfan

text: Vuonna 2000 väestölaskennassa Turfanin kaupungissa (piirikuntatasolla ) asukasmäärä oli 251 652, josta 70% on uiguureja, 22% han-kiinalaisia ja 7% hui-kiinalaisia. Vuoden 2014 lopussa koko prefektuuritason kaupungissa asukasmäärä oli noin 653 000, josta 72,6% on uiguureja, 21,2% han-kiinalaisia ja 5,9% hui-kiinalaisia.


title: Turfan

text: Kaupungissa on öljynjalostus-, elintarvike-, rakennustarvike- ja metalliteollisuutta. Sen ympäristössä kasvatetaan mm. puuvillaa, viinirypäleitä ja meloneja.


title: James Butts

text: James Aaron Butts (s. 9. toukokuuta 1950 Los Angeles) on entinen yhdysvaltalainen kolmiloikkaaja ja olympiamitalisti.


title: James Butts

text: Butts saavutti Montréalin 1976 olympialaisten kolmiloikassa hopeaa tuloksella 17,18 m, jonka hän hyppäsi neljännellä kierroksella. Hän hävisi neuvostoliittolaiselle Viktor Sanejeville 11 senttimetrillä. Buttsin toiseksi pisin hyppy, jonka hän hyppäsi toisella kierroksella, oli pituudeltaan 16,76 m. Vuosina 1972 ja 1980 Butts sijoittui Yhdysvaltain olympiakarsinnoissa neljänneksi eikä päässyt olympialaisiin. Vuonna 1979 hän sijoittui Pan-Amerikan kisoissa kolmanneksi.


title: Abhasian kuningaskunta

text: Abhasian kuningaskunta oli Kaukasiassa 700–900-luvuilla sijainnut feodaalivaltio. Sen pääkaupunki oli aluksi Anakopia ja myöhemmin Kutaisi.


title: Abhasian kuningaskunta

text: Abhasian ruhtinas Leon II saavutti 780-luvulla täyden riippumattomuuden Bysantista. Hänen valtakuntaansa kuului Abhaasian lisäksi Georgian koko länsiosa. Maan asukkaat olivat etupäässä abhaaseja, mingrelejä ja svaneja. Kuningaskunta kävi kauppaa muiden georgialaisvaltioiden, Lähi-idän ja Välimerenmaiden kanssa. 800-luvun alussa Abhaasian kuningaskunta kamppaili Tao-Klardžetin ja Kahetin kanssa johtoasemasta Georgiassa. Vuonna 975 se liitettiin yhdistettyyn Georgiaan.


title: Naskalivyömesikko

text: Naskalivyömesikko ("Acanthorhynchus tenuirostris") on Australian itäosissa tavattava mesikkoihin kuuluva varpuslintu.


title: Naskalivyömesikko

text: Kooltaan naskalivyömesikko on 15–16 cm. Lajin pää on musta. Silmä on väriltään punainen ja nokka on pitkä ja alaspäin kaartuva. Rinta ja kurkku ovat linnulla väriltään valkoiset ja kurkussa on punaruskea läikkä. Vatsa ja selkä ovat naskalivyömesikolla vaalean punaruskeat. Naaras muistuttaa ulkonäöltään koirasta, mutta rinnan kuviointi on epäselvempi.


title: Naskalivyömesikko

text: Naskalivyömesikkoa tavataan Australian itärannikolla. Lajia tavataan alueelta, joka ulottuu Queenslandista rannikkoa pitkin Etelä-Australian itäosiin. Lisäksi lajia tavataan Tasmaniassa ja Kangaroo Islandilla . Linnun elinympäristöä ovat metsät, metsiköt ja nummet. Naskalivyömesikkoa voidaan tavata myös puistoissa ja puutarhoissa.


title: Naskalivyömesikko

text: Naskalivyömesikon ravinto koostuu pääasiassa kukkien medestä ja hyönteisistä. Muiden mesikoiden tavoin kielessä on harjamainen pää, joka sopii hyvin medellä ruokailuun. Puutarhoissa laji imee muun muassa kamelioiden ja verenpisarojen mettä. Mettä imiessään naskalivyömesikot voivat lentää paikallaan kolibrien tapaan.


title: Naskalivyömesikko

text: Naskalivyömesikkojen pesimäkausi kestää elokuusta tammikuulle. Pesä on pieni ja kuppimainen ja rakennetaan tikuista, ruohosta ja puunkuoresta. Pesä sidotaan yhteen hämähäkinseitin ja eläinten karvojen avulla. Naaras munii kahdesta kolmeen vaaleanpunertavaa munaa, joissa on punaisia tai kastanjanruskeita pilkkuja. Naaras hautoo yksin, mutta koiras auttaa ruokkimaan poikasia hyönteisravinnolla.


title: Rauhanpiippu (romaani)

text: Rauhanpiippu on Veikko Huovisen romaani, joka julkaistiin 1956. Se on Huovisen laajan tuotannon ensimmäinen sotaa käsittelevä ja kaiken kaikkiaan kolmas romaani. Kolmestatoista luvusta koostuvassa teoksessa käsitellään satiirisesti sotaa ja siihen liittyviä ilmiöitä kahden päähenkilön, kersantti Milita Forton ja filosofi Petro Pacpipon, dialogien ja vaiheiden kautta. Myöhemmissä teoksissaan Huovinen on eri tavoin palannut samoihin aiheisiin uudelleenkin.


title: Rauhanpiippu (romaani)

text: Huovinen on itse kuvaillut "Rauhanpiippua" näin: ”Se on puhdas pasifistinen kirja, jossa tuomitaan sota.” Romaani julkaistiin aikana, jolloin rauhanaatteen julkinen puolustaminen oli Suomessa verrattain vähäisessä suosiossa. Esimerkiksi tunnetun pasifistin Arndt Pekurisen teloituksesta oli kulunut suhteellisen vähän aikaa, 15 vuotta. Teos saikin ristiriitaisen vastaanoton.


title: Rauhanpiippu (romaani)

text: Romaani ei sijoitu mihinkään olemassa olevaan paikkaan eikä mihinkään tiettyyn ajanjaksoon, mikä on 1950-luvun sotaromaaneille sangen harvinaista. Teoksessa mainitut valtiot ovat kuvitteellisia ja taistelut alkavat kirjan alussa epämääräisesti ”eräänä vuotena silloin ja silloin, siinä ja siinä kuussa, tarkemmin sanottuna talven ja varhaiskevään taitekohdassa”. Kirjan henkilöiden nimet ovat esperantonkielisiä, mikä sekin estää sijoittamasta tapahtumia mihinkään todelliseen valtioon.


title: Rauhanpiippu (romaani)

text: "Rauhanpiipusta" on julkaistu ainakin yhdeksän painosta ja se on nyttemmin valittu Kotimaiset valiot -kirjasarjaan. Tarinasta tehtiin kokoillan näytelmä vuonna 1965. Äänikirjana teos julkaistiin 1987.


title: Rauhanpiippu (romaani)

text: Romaani on kertomus kersantti Milita Forton ja filosofi Petro Pacpipon pakomatkasta, joka alkaa Pohjois-Nefortasta ja suuntautuu Mielkukon maahan. Tapahtumat saavat alkunsa, kun voimakas suurvalta Bandito hyökkää yllättäen pieneen Neforta-nimiseen maahan. Kahdessa päivässä Nefortan infrastruktuuri hävitetään ja sille sanellaan ankarat rauhanehdot.


title: Rauhanpiippu (romaani)

text: Nefortalainen kersantti Milita Forto saa tehtäväkseen viedä filosofi Petro Pacpipon turvaan Nefortan itäiseen naapurimaahan Mielkukoon. Pacpipon arvellaan nimittäin olevan hyödyksi propagandanlaatijana. Forton mielestä Pacpipon puheet armeijasta ovat erittäin röyhkeitä, mutta hän auttaa tätä kuitenkin pakenemaan täyttääkseen esimieheltään, eversti Milita Planolta saamansa käskyn. Kaksikko on jo ennen matkansa alkua vähällä jäädä banditolaisten sotilaiden käsiin, sillä myös Bandito on oivaltanut tunnetun filosofin tärkeyden.


title: Rauhanpiippu (romaani)

text: Monien vaiheiden jälkeen pakolaiset onnistuvat pääsemään Mielkukon alueelle. Vain kuusitoista päivää myöhemmin Bandito ja Mielkuko aloittavat raa'an sodan, jonka vuoksi myös 19 muun valtakunnan täytyy hyökätä ja puolustautua. Sodasta kehkeytyy verisempi ja tuhoisampi kuin mistään aiemmasta.


title: Rauhanpiippu (romaani)

text: Petro Pacpipo saa viettää rauhallista elämää ja perustaa perheen. Milita Forto, joka on ampunut yli 200 vihollista ja tuhonnut seitsemän panssarivaunua, sen sijaan joutuu sotavangiksi ja hänet viedään vankileiriin. Forto onnistuu kuitenkin pakenemaan ja suuntaa kulkunsa kohti merta ja synnyinseutujaan. Pitkän vaelluksensa aikana hän kohtaa vielä kerran Pacpipon ja näkee varsin katkerana, miten mukavasti tämä asuu. Pacpipo järkyttyy havaitessaan Milita Forton huonon ruumiillisen kunnon ja pyytää tätä jäämään vieraakseen ainakin kuukaudeksi. Forto viipyy Pacpipon luona kuitenkin vain yhden illan ja jatkaa sitten taipalettaan. Saatuaan Pacpipon perheeltä ruokaa, rahaa ja uudet jalkineet Milita Forto ei ole enää katkera, vaan haluaa vain tuntea itsensä pieneksi ja muistella entisiä, parempia aikoja.


title: Alejandro Casañas

text: Alejandro Francisco Casañas Ramírez (s. 29. tammikuuta 1954 Guanabacoa, Havanna) on entinen kuubalainen pika-aitajuoksija ja olympiamitalisti. Hän saavutti 110 metrin aitajuoksussa kaksi olympiahopeaa ja maailmanennätyksen.


title: Alejandro Casañas

text: Casañas kilpaili 18-vuotiaana Münchenin 1972 olympialaisissa mutta keskeytti 110 metrin aitajuoksun alkuerässään. Vuonna 1975 hän voitti lajinsa Pan-Amerikan kisoissa ajalla 13,44 s. Montréalin 1976 olympialaisissa hän saavutti hopeaa ajalla 13,33 s. Hän hävisi kisan voittaneelle Guy Drut'lle 0,03 sekunnilla. Välierässään Casañas oli juossut ajan 13,34 s ja jättänyt selvästi taakseen Drut'n ja vuoden 1968 olympiavoittaja Willie Davenportin, joka loppukilpailussa sijoittui kolmanneksi. Casañas juoksi 4 × 100 metrin viestijuoksussa toisen osuuden Kuuban joukkueessa, joka sijoittui viidenneksi ajalla 39,01 s.


title: Alejandro Casañas

text: Casañas voitti Sofian universiadeissa 21. elokuuta 1977 aitajuoksun mestaruuden sähköajanoton maailmanennätysajalla 13,21 s. Ennätys säilyi hänen nimissään huhtikuuhun 1979 saakka. Moskovan 1980 olympialaisissa uusi maailmanennätysmies Renaldo Nehemiah ei ollut mukana. Casañas oli alku- ja välierien nopein ajoilla 13,46 ja 13,44 s. Loppukilpailuissa hän saavutti hopeaa ajalla 13,40 s; hän hävisi Thomas Munkeltille 0,01 sekunnilla. Viestijuoksun alkuerässä Kuuban joukkue keskeytti. Casañas oli mukana vielä Helsingin MM-kilpailuissa 1983 ja selviytyi alkueristä jatkoon mutta ei juossut enää välierissä.


title: Alejandro Casañas

text: Casañas voitti 110 metrin aitajuoksun Keski-Amerikan ja Karibian kisoissa vuosina 1974 (13,80 s myötätuulessa), 1978 (13,67 s) ja 1982 (13,38 s) sekä Keski-Amerikan ja Karibian mestaruuskilpailuissa vuosina 1977 (13,55 s), 1981 (13,85 s), 1983 (13,61 s) ja 1985 (13,68 s).


title: Greg Joy

text: Gregory Andrew (Greg) Joy (s. 23. huhtikuuta 1956 Portland, Oregon, Yhdysvallat) on entinen kanadalainen korkeushyppääjä ja olympiamitalisti.


title: Greg Joy

text: Joy saavutti Montréalin 1976 olympialaisten korkeushypyssä hopeaa tuloksella 223 cm, jonka hän ylitti kolmannella yrityksellään parantaen kauden siihen mennessä parasta tulostaan kahdella senttimetrillä. Isäntämaa Kanada jäi kisoissa ilman kultamitalia ja Joy oli maan ainoa yleisurheilumitalisti.


title: Greg Joy

text: Joy syntyi Portlandissa, Yhdysvalloissa ja oli myös Yhdysvaltain kansalainen. Hänen puolisonsa Sue Holloway on ratamelonnan olympiamitalisti vuodelta 1984.


title: Night of Champions (2009)

text:
Night of Champions (ennen nimeltään Vengeance) on World Wrestling Entertainmentin järjestämä jokavuotien tapahtuma. Erityistä tapahtumassa on, että jokainen mestaruus on pelissä.
Night of Champions järjestetään 26. päivä heinäkuuta.


title: Unified WWE Tag Team Championship

text: WWE Tag Team -mestarit Carlito ja Primo feudasivat vuoden 2009 keväällä World Tag Team -mestareiden John Morrisonin ja The Mizin kanssa. Heidän välinen feudinsa huipentui Wrestlemania XXV:n pre-show’ssa lähetetyssä joukkueottelussa, jossa World Tag Team ja WWE Tag Team -mestaruudet yhdistettiin. Carlito ja Primo voittivat kyseisen ottelun, ja niin heistä tuli ensimmäiset Yhdistyneet joukkuemestarit. Yhdistymisen myötä mestaruuden viralliseksi nimeksi tuli Unified WWE Tag Team Championship He puolustivat mestaruusvöitään monta kertaa, kunnes SmackDownin "toimitusjohtaja" Theodore Long ilmoitti The Bashissa, että tapahtumaan mainostettu Legacy vs Colons -ottelu muuttuisi Triple Threat Tag Team -otteluksi. Kolmanneksi joukkueeksi matsiin lisättiin joukkue, jonka muodostivat Edge ja Chris Jericho, joka oli aiemmin illan aikana hävinnyt Intercontinental-tittelinsä Rey Mysteriolle. Edge ja Chris Jericho voittivat ottelun, ja Colonsit saivat kahdesti uusinnan RAW'ssa, mutta he eivät kuitenkaan onnistuneet voittamaan vöitä takaisin itselleen.


title: Unified WWE Tag Team Championship

text: Edgen ja Jerichon mestaruuskausi koki kuitenkin pian päätöksensä, kun Edge loukkaantui Jeff Hardya vastaan San Diegossa käydyssä House Show -tapahtumassa, ja koska hän joutui ottamaan loukkaantumisensa johdosta pitkän sairausloman sai Jericho valita uuden joukkueparinsa Night of Champions -PPV:ssä. Joukkueparikseen hän valitsi RAW tähden Big Show'n, jonka kanssa hän päihitti samassa tapahtumassa Bashin kolminottelussa mukana olleen Legacyn.


title: Unified WWE Tag Team Championship

text: Jerichon ja Big Show’n (joukkueen nimeksi muodostui myöhemmin "Jeri-Show") tiimi puolusti mestaruuksiaan onnekkaasti moneen otteeseen. SummerSlamissä he päihittivät Cryme Tyme -joukkueen, Breaking Point -PPV:ssä MVP:n ja Mark Henryn, ja Hell in a Cell -PPV:ssä Batistan ja Rey Mysterion. Vasta 13. joulukuuta päättyi Jeri-Show’n pitkä mestaruuskausi, kun D-Generation X voitti joukkueen PPV:ssä TLC-ottelussa.


title: Unified WWE Tag Team Championship

text: D-Generation X puolusti vöitään Hart Dynastya vastaan 25. joulukuuta lähetetyssä SmackDown-jaksossa, jossa DX päihitti Hart Dynastyn puhtaasti. D-Generation X:n mestaruuskausi päättyi, kun The Miz ja Big Show ("ShoMiz") voittivat DX:n ja Straight Edge Societyn (CM Punk & Luke Gallows) kolmen joukkueen välisessä eliminaatio-ottelussa helmikuun 8. päivänä lähetetyssä RAW'ssa. WrestleMania XXVI:ssä ShoMiz puolusti mestaruuksiaan onnistuneesti John Morrisonia ja R-Truthia vastaan. Extreme Rulesissa Teddy Long ilmoitti, että ShoMizin tulisi otella Gauntlet matsissa, missä stipulaationa oli, jos ShoMiz häviää, voittaja tiimi saisi haastaa heidät mestaruudesta. ShoMiz päihitti nopeasti kaksi ensimmäistä tiimiä (MVP:n ja Mark Henryn, ja John Morrisonin ja T-Truthin), mutta Hart Dynasty voitti ShoMizin, selättäen The Mizin. Seuraavan illan RAW'ssa Hart Dynasty voitti mestaruudet ShoMizilta, pakottaen Mizin luovuttamaan Sharpshooterilla. Over the Limitissä Hart Dynasty puolusti onnistuneesti mestaruuksia The Mizia ja Chris Jerichoa vastaan. Money in the Bank -tapahtumassa Hart Dynasty puolusti onnistuneesti mestaruuksia The Usosia vastaan.


title: Unified WWE Tag Team Championship

text: 16. elokuuta. 2010 otettiin käyttöön uusi tag team mestaruusvyö WWE Tag Team Championship ja kaksi vanhaa vyötä deaktivoitiin.


title: WWE Women's Championship

text: WWE Women's Championship on naisille tarkoitettu entinen vyö World Wrestling Entertainment:ssä. Ensimmäinen mestari oli "The Fabulous Moolah" vuonna 1956. Vyön entisiä nimiä ovat olleet "NWA World Women's Championship" ja "WWF Women's Championship". Viimeinen mestari oli Layla, joka voitti sen 11. toukokuuta 2010. Vyö yhdistettiin WWE Divas Championshipin kanssa 19. syyskuuta 2010.


title: WWE Divas Championship

text: WWE Divas Championship oli showpainipromootio WWE:n naisten mestaruusvyö.


title: WWE Divas Championship

text: WWE Divas Championship otettiin virallisesti käyttöön heinäkuussa 2008, kun Michelle McCool ja Natalya ottelivat kyseisestä vyöstä. Michelle McCool voitti, ja näin hänestä tuli ensimmäinen WWE Divas -mestari.


title: WWE Divas Championship

text: Mestaruus deaktivoitiin 3. huhtikuuta, 2016, kun Lita ilmoitti että kolminottelu Charlotten, Sasha Banksin ja Becky Lynchin välillä oteltaisiin uudesta vyöstä, WWE Naisten Mestaruudesta (WWE Women's Championship). Charlotte kruunattiin uudeksi Naisten Mestariksi.


title: Aleksandr Baryšnikov

text: Aleksandr Georgijevitš Baryšnikov (, s. 11. marraskuuta 1948) on entinen neuvostoliittolainen kuulantyöntäjä ja olympiamitalisti. Hän työnsi ensimmäisenä virallisesti kuulaa tasan 22 metriä ja oli ensimmäisiä pyörähdystyylin menestyksekkäitä käyttäjiä.


title: Aleksandr Baryšnikov

text: Baryšnikov alkoi harjoitella pyörähdystyyliä alkuvuonna 1972 valmentaja Viktor Aleksejevin johdolla. Münchenin 1972 olympialaisissa hän työnsi karsinnassa tuloksen 18,65 m eikä selviytynyt loppukilpailuun. Rooman EM-kilpailuissa 1974 hän sijoittui neljänneksi tuloksella 20,13 m


title: Aleksandr Baryšnikov

text: Colombesissa 10. heinäkuuta 1976 Baryšnikov teki maailmanennätyksen 22,00 m. Ennätys pysyi hänen nimissään lähes kaksi vuotta. Montréalin 1976 olympialaisissa hän työnsi loppukilpailun kolmannella kierroksella tuloksen 21,00 m ja neljännellä lähes yhtä pitkälle, 20,96 m. Hän sijoittui pronssille vain 3 cm hopeamitalisti Jevgeni Mironoville ja 5 cm kultamitalisti Udo Beyerille hävinneenä.


title: Aleksandr Baryšnikov

text: Prahan EM-kilpailuissa 1978 Baryšnikov saavutti hopeaa tuloksella 20,68 m; alun perin hopealle sijoittunut Jevgeni Mironov hylättiin dopingtestin perusteella. Moskovan 1980 olympialaisissa Baryšnikov teki toisella työntökierroksella tuloksen 21,08 m ja saavutti hopeaa.


title: Aleksandr Baryšnikov

text: Sisäratojen EM-kilpailuissa Baryšnikov saavutti pronssia Münchenissä 1976 tuloksella 20,02 m sekä hopeaa Budapestissa 1983 tuloksella 20,44 m. Lisäksi hän sijoittui kuudenneksi Katowicessa 1975 tuloksella 18,80 m ja neljänneksi Milanossa 1978 tuloksella 19,95 m.


title: Aleksandr Baryšnikov

text: Baryšnikov on pituudeltaan 202-senttinen. Hän avioitui Montréalin olympialaisten jälkeen kuulantyönnön olympiavoittaja Nadežda Tšižovan kanssa.


title: Jevgeni Mironov

text: Jevgeni Vasiljevitš Mironov (, s. 1. marraskuuta 1949) on entinen neuvostoliittolainen kuulantyöntäjä ja olympiamitalisti.


title: Jevgeni Mironov

text: Mironov saavutti Montréalin 1976 olympialaisissa hopeaa tuloksella 21,03 m, jonka hän teki viidennellä työntökierroksella. Hän hävisi kultamitalisti Udo Beyerille kahdella senttimetrillä. Hänen toiseksi paras, toisen kierroksen työntönsä kantoi vain 20,38 m.


title: Jevgeni Mironov

text: Prahan EM-kilpailuissa 1978 Mironov sijoittui alun perin toiseksi tuloksella 20,87 m. Hän menetti hopeamitalinsa jäätyään kiinni dopingtestissä.


title: Aaron Paul

text: Aaron Michael Paul (syntymänimeltään Aaron Paul Sturtevant, 27. elokuuta 1979 Emmett, Idaho, Yhdysvallat) on yhdysvaltalainen näyttelijä.


title: Aaron Paul

text: Paul tunnetaan muun muassa televisiosarjoista "Big Love" ja "Breaking Bad" sekä kauhuelokuvasta "Viimeinen talo vasemmalla". Paul voitti kolme Emmyä, ollessaan ehdolla 2009,2010,2012,2013 ja 2014, joista voitti vuosina 2010,2012 ja 2014 Primetime Emmy -palkinnon parhaasta miessivuosasta sarjassa "Breaking Bad", mikä oli enemmän kuin kukaan muu tässä kategoriassa ennen häntä. Hän voitti myös Critics' Choice Television Award palkinnon 2014 ja Satellite Award palkinnon vuonna 2013. "Breaking Bad" sivuosamiesnäyttelijän voittokulku ei loppunut siihen sillä hän voitti kolmesti(09,11 ja 13)Saturn Award palkinnon mikä on enemmän kuin yksikään näyttelijä on kyseisessä kategoriassa tuota palkintoa voittanut. Lisäksi hän sai sai yhden Golden Globe ehdokkuuden vuonna 2014. Hän on tehnyt yhden jakson vierailuja lukuisissa sarjoissa, kuten "Criminal Minds – FBI-tutkijat", "C.S.I. Miami" , "Bones" ja "Black Mirror"


title: Aaron Paul

text: Toukokuussa 2013 Paul meni naimisiin Lauren Parsekianin kanssa.


title: Ed Elisian

text: Ed Elisian (oik. Edward Gulbeng Eliseian; 9. joulukuuta 1926 Oakland, Kalifornia – 30. elokuuta 1959 Milwaukee, Wisconsin) oli yhdysvaltalainen Indianapolis 500 -kuljettaja.


title: Ed Elisian

text: Hän osallistui viiteen Indianapolis 500 -kilpailuun kausilla 1954–1958 eikä koskaan päässyt maaliin asti kilpailuissaan. Hän oli parhaimmillaan 18. vuoden 1954 kilpailussa. Elisian pysäytti autonsa vuoden 1955 kilpailussa yrittäen auttaa onnettomuuteen joutunutta Bill Vukovichia ja sai mitalin teostaan. Hän on Gary Bettenhausenin ohella ainoa Indy 500 -kuljettaja, joka on pysäyttänyt ei-vahingoittuneen autonsa kilpailussa auttaakseen toista kuljettajaa. Elisian starttasi toisesta ruudusta vuoden 1958 kilpailussa, mutta keskeytti avauskierroksella pyörähdettyään kolmosmutkassa aiheuttaen lähtökolarin, jossa 15 autoa romuttui ja Pat O'Connor menehtyi.


title: Ed Elisian

text: Elisian oli mukana kolarissa Sprint car -kilpailussa New Bremen Speedwayllä Ohiossa vuonna 1958, jossa Jim Davis menehtyi. Elisian kuoli vuoden 1959 Milwaukee Mile -kilpailussa pyörähdettyään kierroksella 29 osuttuaan A. J. Foytin autoon ja seinään. Hänen autonsa bensatankki repesi ja auto syttyi tuleen palaen 9 minuuttia surmaten Elisianin.


title: Dexter vailla varjoaan

text: Dexter vailla varjoaan ("Dexter in the Dark") seuraa "Dexterin kolkko kutsumus" -osaa ja on Dexter-kirjasarjan kolmas osa. Se ilmestyi 18. syyskuuta 2007 Yhdysvalloissa ja 3. lokakuuta 2007 Yhdistyneessä kuningaskunnassa. Kirjan on kirjoittanut Jeff Lindsay, ja sen kustantaja on Random House.


title: Don Edmunds

text: Don Edmunds (s. 23. syyskuuta 1930 Santa Ana, Kalifornia) on entinen yhdysvaltalainen moottoriurheilija.


title: Don Edmunds

text: Edmunds osallistui vuoden 1957 Indianapolis 500 -kilpailuun. Hän oli kilpailussa 19. saavuttaen vuoden tulokas -palkinnon. Hänen uransa päättyi onnettomuudessa harjoituksissa vuonna 1958.


title: Don Edmunds

text: Edmunds ryhtyi suunnittelemaan Sprint car ja Midget car -autoja Anaheimissä. Hänen autoillaan voitettiin useita National Midget -mestaruuksia 1960- ja 1970-luvulla. Hän ryhtyi keräilijäksi ja kunnostamaan vanhoja kilpa-autoja. Hän on rakentanut muun muassa Evel Knievelin Snake River Canyon Sky -pyörän.


title: Don Edmunds

text: Edmunds valittiin vuoden 1991 National Sprint Car Hall of Fameen ja vuoden 1994 National Midget Auto Racing Hall of Fameen.


title: Kyllä elämä on ihanaa

text: Kyllä elämä on ihanaa on suomalainen, Lapinlahden Linnut-yhtyeen jäsenien tekemä ensimmäinen viihdeohjelma. Viihdeohjelma valmistui ja esitettiin vuonna 1987. Ohjelma on julkaistu Lapinlahden Lintujen "Ehkä kaikki" -DVD-boksissa.


title: Kyllä elämä on ihanaa

text: Ohjelmassa Lapinlahden Linnut esittävät musiikkiesityksiä livekeikalla. Musiikkiesityksien välissä on erilaisia sketsejä.


title: Kyllä elämä on ihanaa

text: Kursivoidut nimet ovat musiikkiesityksiä.


title: Musiikkiohjelmointi

text: Musiikkiohjelmointi on musiikin tuottamisen ja esittämisen muoto, jossa musiikin soittamiseen tai käsittelyyn käytetään elektronisia laitteita, kuten sekvenssereitä, syntetisaattoreita tai tietokoneohjelmia. Ohjelmointia käytetään paljolti kaikissa musiikin tyylilajeissa taidemusiikkia lukuun ottamatta, varsinkin elektronisessa musiikissa.


title: Ed Bishop

text: George Victor ”Ed” Bishop (11. kesäkuuta 1932 New York, New York, Yhdysvallat – 8. kesäkuuta 2005 Kingston upon Thames, Lontoo, Iso-Britannia) oli yhdysvaltalaissyntyinen näyttelijä, joka esiintyi urallaan pääasiassa Englannissa. Parhaiten hänet muistetaan komentaja Ed Strakerin roolista televisiosarjassa "UFO" (1970–1971). Hän esiintyi myös muun muassa James Bond -elokuvassa "Elät vain kahdesti" ja Stanley Kubrickin elokuvassa "".


title: Ed Bishop

text: Radiossa Bishop esiintyi muun muassa Philip Marlowen roolissa kuudessa BBC:n kuunnelmasarjassa.


title: Guido Kratschmer

text: Guido Kratschmer (s. 10. tammikuuta 1953 Großheubach, Baijeri, Saksan liittotasavalta) on entinen saksalainen kymmenottelija ja olympiamitalisti. Hän saavutti kaksi arvokisamitalia ja paransi kerran kymmenottelun maailmanennätystä.


title: Guido Kratschmer

text: Kratschmer saavutti pronssia ensimmäisissä aikuisten arvokilpailuissaan, Rooman EM-kilpailuissa 1974. Hän keräsi kymmenottelussa 8 132 pistettä. Vuonna 1976 hän paransi kymmenottelun Euroopan-ennätystä 44 pisteellä tulokseen 8 498 ja saavutti Montréalin olympialaisissa hopeaa 8 411 pisteellä. Prahan EM-kilpailuissa 1978 hän keskeytti jo ensimmäisen lajin, 100 metrin juoksun jälkeen.


title: Guido Kratschmer

text: Kratschmer otteli 14.-15. kesäkuuta 1980 Bernhausenissa kymmenottelun maailmanennätyksen 8 667 pistettä (nykyisellä taulukolla 8 649 pistettä). Länsimaiden boikotin vuoksi hän ei päässyt kilpailemaan Moskovan 1980 olympialaisissa. Ateenan EM-kilpailuissa 1982 hän sijoittui yhdeksänneksi 8 016 pisteellä. Myös Helsingin MM-kilpailuissa 1983 hänen sijoituksensa oli yhdeksäs (8 096 p). Los Angelesin 1984 olympialaisissa hän sijoittui neljänneksi 8 326 pisteellä. Stuttgartin EM-kilpailuissa 1986 hän keskeytti.


title: Guido Kratschmer

text: Kratschmer kilpaili 1990-luvun alussa rattikelkkailijana mutta epäonnistui yrityksessään päästä Albertvillen 1992 talviolympialaisiin Saksan kelkkailujoukkueessa.


title: Teflon Brothers

text: Teflon Brothers on suomalainen rap-yhtye, joka koostuu kolmesta jäsenestä: Pyhimys, Heikki Kuula ja Voli. Yhtyeen musiikkiin kuuluvat hyvin oleellisesti omaleimaiset musiikkivideot, jotka räppärit useimmiten itse ovat käsikirjoittaneet ja tuottaneet.


title: Teflon Brothers

text: Teflon Brothers debytoi 2006 julkaistulla Adihasla soundtrackillä kappaleella "Matkal kotiin". Kappaleesta on julkaistu New Yorkissa kuvattu musiikkivideo.


title: Teflon Brothers

text: Teflon Brothersin esikoinen, T-albumi, julkaistiin 29. heinäkuuta 2009 suomalaista hip hop- ja rap-musiikkia julkaisevan levy-yhtiön Monsp Recordsin kautta. Albumi parodioi valtavirranmusiikkia klubiräppiä sekä ns. aitoa underground räppiä. Albumi oli arvostelumenestys ja sai mm. Rumbassa viisi tähteä ja Soundissa neljä. Albumi nousi Suomen virallisen albumilistan sijalle 26. Mm. levyn ensimmäisestä singlestä "Vexi on Velkaa" on tehty video, jolla on yli puoli miljoonaa katselukertaa.


title: Teflon Brothers

text: Teflon Brothers julkaisi toisen, ©-nimisen, studioalbumin elokuussa 2010. Tämänkin albumin julkaisi Monsp Records. Edellisen albumin tavoin © nousi Suomen virallisen albumilistan sijalle 26. Kuten edellinen T-levy myös © sai hyvän vastaanoton, mm. Soundi antoi levylle neljä tähteä. Albumin kappaleesta ”Skippaan duunit” on julkaistu musiikkivideo, jonka on ohjannut Ruudolf.


title: Teflon Brothers

text: Kolmannen albumin viimeistelyvaiheessa Teflon Brothers vaihtoi levy-yhtiötä Monspilta Universal Musicin alaiselle Johanna Kustannukselle ja yhtyeen Valkoisten dyynien ratsastajat -niminen albumi julkaistiin 25. tammikuuta 2013. Albumi nousi Suomen virallisen albumilistan kuudennelle sijalle. Albumin ensimmäinen singlelohkaisu ”Poimunopeus” julkaistiin vappuaattona 2012 samanaikaisesti Spotifyssa, kaikissa digikaupoissa ja videona YouTubessa. Albumin toinen näytekappale "Lähestymiskieloja" julkaistiin kesäkuussa 2012 ja toinen musiikkivideo kappaleesta "Toukasta eroon" lokakuussa samana vuonna. Albumin kolmas musiikkivideo julkaistiin 31. joulukuuta 2012 kappaleesta "Seksikkäin jäbä". Kappaleella vierailevat Stig ja Meiju Suvas. "Seksikkäin jäbä" nousi Suomen virallisen singlelistan kolmannelle sijalle. Kappaleesta julkaistiin huhtikuussa 2013 rock-henkinen remixversio nimellä "Seksikkäin jäbä (Mötley RMX) Xcovered", ja myös siitä julkaistiin musiikkivideo. Seksikkäin jäbä saavutti Suomen virallisen singlelistan kolmannen sijan ja oli TOP10:ssä yhteensä 12 viikkoa. Sitä on myös Spotifyssä kuunneltu 2,4 miljoonaa kertaa sekä YouTubessa 1,7 miljoonaa kertaa alle vuodessa.


title: Teflon Brothers

text: Vuonna 2014 Teflon Brothers myi paikan yhtyeestä 50 000 eurolla Huuto.netin välityksellä. Paikan yhtyeestä huusi itselleen omien sanojensa mukaan vahingossa Minna-niminen tyttö, jolla ei ollut rahaa maksaa vaadittua summaa. Tämän jälkeen paikan lunasti itselleen pokeriammattilainen Ilari Sahamies. Tapaus osoittautui mediatempaukseksi, eikä Sahamies todellisuudessa liittynyt yhtyeeseen. Neljäs studioalbumi Isänpäivä julkaistiin 7. marraskuuta 2014.


title: Teflon Brothers

text: 27. huhtikuuta 2015 julkaistiin "Pämppää"-single, jolla Ilari Sahamies oli mukana vierailevana artistina.


title: Teflon Brothers

text: Toukokuussa 2016 Teflon Brothers julkaisi videon, jolla se ilmoitti vaihtavansa nimekseen Mynthon Brothers. Videolla viitattiin Pyhimyksen tapaan haalia itselleen varsin erilaisia projekteja: "Nää on taas näit Pyhin juttui, en mä tiedä, mist se oikein tulee" Heikki Kuula kommentoi. Pyhimys perusteli nimenvaihtoa sillä, että myös rap-artisti Snoop Dogg oli vaihtanut nimensä Snoop Lioniksi ja muusikko Brunosta taas tuli Bruno Mars, ja kummassakin oli "selkeästi takana yhteistyö suklaapatukkabrändien kanssa". Kyseinen mainosvideo tehtiin yhteistyössä Mynthonin kanssa. Videolla oli mukana myös Cloettan toimitusjohtaja Ville Perho, jonka kanssa allekirjoitettiin sopimus, jonka mukaan bändi ottaa vastuun brändin markkinoinnista. Pitkäkestoiseksi suunniteltu yhteistyö Mynthonin kanssa alkoi "Lähiöunelmii"-singlellä, jonka musiikkivideo kuvattiin Los Angelesissa.


title: Teflon Brothers

text: Vuonna 2017 julkaistusta "Circus"-albumista tuli ensimmäinen suomalainen albumi, joka on ylittänyt tuplaplatinarajan jo ennen julkaisupäiväänsä. Levyn sisältämiä kappaleita oli striimattu yli 40 miljoonaa kertaa maaliskuun puoleenväliin mennessä. Levy julkaistiin 12. toukokuuta.


title: Aarne Kainlauri

text: Aarne Kainlauri (s. 25. toukokuuta 1915 Luumäki, Suomen suuriruhtinaskunta) on suomalainen kilpauransa lopettanut kilpajuoksija. Hän on Paavo Nurmen ohella ainoa, joka on voittanut Suomen mestaruuden niin 800 metrillä, 1 500 metrillä kuin 3 000 metrin estejuoksussakin.


title: Aarne Kainlauri

text: Kainlauri sijoittui Lontoon 1948 olympialaisissa 3 000 metrin estejuoksussa kymmenenneksi. Hän edusti seuratasolla Kouvolan Urheilijoita ja Luumäen Poikia. Hän voitti Suomen mestaruuden 800 metrillä vuosina 1940 ja 1943, 1 500 metrillä vuosina 1942, 1945 ja 1948 sekä estejuoksussa vuosina 1948 ja 1949. SM-hopeaa hän saavutti 800 metrillä vuosina 1938 ja 1942 sekä 1 500 metrillä vuosina 1943 ja 1944. SM-pronssia hän saavutti 800 metrillä vuosina 1939 ja 1944 sekä 1 500 metrillä vuonna 1947. Hän edusti Suomea 16 maaottelussa.


title: Aarne Kainlauri

text: Kainlauri on toiminut Kouvolan Urheilijain johtokunnassa. Hänen veljenpoikansa Heikki Kainlauri oli 1960-luvulla maaottelujuoksija ja SM-mitalisti.


title: Aarne Kainlauri

text: Kainlauri juhli satavuotissyntymäpäiväänsä Kouvolassa. Hän harrasti edelleen hengästyttävää liikuntaa päivittäin. Kainlauri on vanhin elossa oleva suomalainen olympiaurheilija.


title: Gesellschaft für bedrohte Völker

text: Gesellschaft für bedrohte Völker on saksalainen ihmisoikeusjärjestö, jonka toimipaikka on Göttingen. Sen tavoitteena on levittää tietämystä viranomaisten toimien kohteeksi joutuneista vähemmistöryhmistä eri maissa ja suojella niitä. Sillä on Yhdistyneiden kansakuntien myöntämä neuvoa-antava asema, ja sillä on Euroopan neuvostossa osallistujan asema.


title: Gesellschaft für bedrohte Völker

text: Järjestön pääsihteeri on Tilman Zülch.


title: Jonathan Sacks

text: Jonathan Sacks (s. 8. maaliskuuta 1948) on ollut Yhdistyneen kuningaskunnan ja Kansainyhteisön suurrabbi 1. syyskuuta 1991 lähtien. Hän on myös Western Marble Arch Synagogan hengellinen johtaja, juutalaisen filosofian professori London School of Jewish Studies -seminaarissa ja vieraileva teologian professori Lontoon King's Collegessa.


title: Paavo Toivari

text: Paavo Veikko Toivari (11. tammikuuta 1917 Säkkijärvi – 11. helmikuuta 2010 Hamina) oli suomalainen yleisurheilija, joka menestyi parhaiten estejuoksussa ja maastojuoksussa.


title: Paavo Toivari

text: "Patu" Toivari karsiutui Lontoon 1948 olympialaisten 3 000 metrin estejuoksun alkuerissä. Hän edusti seuratasolla Sortavalan Viritystä, Säkkijärven Rannanpoikia, Vehkalahden Veikkoja ja Karhulan Katajaisia. Hän voitti Suomen mestaruuden 4 × 1 500 metrin juoksussa vuonna 1947 sekä maastojuoksun pitkän matkan joukkuekilpailussa vuosina 1948 ja 1949. Henkilökohtaiset SM-pronssimitalit hän saavutti maastojuoksussa ja 3 000 metrin estejuoksussa vuonna 1949. Hän edusti Suomea Ruotsi-maaottelussa vuonna 1947.


title: Pörrökynsisammal

text: Pörrökynsisammal ("Dicranum montanum") on sammallaji. Se kuuluu "Dicranaceae" -heimoon ja kynsisammalten sukuun. Yleisväriltään pörrökynsisammal on kirkkaanvihreä. Sillä on kähärät lehdet ja se muistuttaa katkokynsisammalta ("Dicranum viride"). Pörrökynsisammalta kasvaa usein tammien ja lehmusten rungoilla.


title: Pörrökynsisammal

text: Pörrökynsisammal on keskikokoinen (2-5 cm) turkkimaisina tiheinä patjoina kasvava lehtisammal. Kuivina kähärät lehdet ovat pitkät ja hyvin kapeat ja niissä on vankka keskisuoni.


title: Pörrökynsisammal

text: Pörrökynsisammal kasvaa yleisenä koko Suomessa.


title: Pörrökynsisammal

text: Pörrökynsisammal kasvaa lehtipuiden rungoilla, lahopuulla ja kallioiden seinämillä.


title: Karniisi

text: Karniisi on klassisessa arkkitehtuurissa leikkausprofiililtaan s-kirjaimen muotoinen lista. Laskevassa karniisissa kovera osa on ylhäällä ja kupera alhaalla, kun taas nousevassa karniisissa muoto on päinvastainen. Termiä karniisi on käytetty myös korniisista, palkiston ylimmästä, ulkonevasta osasta klassisessa arkkitehtuurissa.


title: Kauko Lusenius

text: Kauko Vilho Lusenius (29. marraskuuta 1918 Pyhäjärvi Ul – 5. helmikuuta 2002) oli suomalainen yleisurheilija, joka menestyi parhaiten estejuoksussa.


title: Kauko Lusenius

text: Lusenius karsiutui Helsingin 1952 olympialaisten 3 000 metrin estejuoksun alkuerissä ajalla 9.26,8. Hän edusti seuratasolla Lohjan Louhia. Hän saavutti SM-hopeaa 3 000 metrin estejuoksussa vuonna 1949 ja voitti TUL:n mestaruuden vuonna 1950. Hän edusti Suomea kolmessa maaottelussa vuosina 1949–1950. Hänen ennätyksensä 3 000 metrin estejuoksussa oli 9.01,0 vuodelta 1952.


title: Aija

text: Aija on suomalainen naisen etunimi, joka todennäköisesti on syntynyt Eija-nimen mukaelmana. Etunimi lisättiin nimipäiväalmanakkaan vuonna 1950. Aijan nimipäivä on 25. maaliskuuta.


title: Aija

text: Aija on myös heprealainen, Raamatussa esiintyvä miehen nimi, joka tarkoittaa joko korppikotkaa tai haarahaukkaa.


title: Aija

text: Väestörekisterikeskuksen mukaan nimi Aija on 1900-luvun alusta vuoden 2009 loppuun mennessä annettu 2 444 naiselle sekä ainakin yhdelle miehelle.


title: Rungonsalmen silta

text: Rungonsalmen silta on Sauvon ja Kemiönsaaren rajalla sijaitseva vuonna 1972 valmistunut 300 metriä pitkä teräspalkkisilta. Sillä kulkee seututie 181 ja se yhdistää Kemiönsaaren kiinteällä tieyhteydellä mantereeseen Sauvoon. Sillan alituskorkeus on 16 metriä ja laivaväylän syväys 4,6 metriä. Silta ja uusi tieyhteys korvasivat kaksi lossia, hieman lännempänä sijainneen Eknäsin lossin ja vanhalla Sauvo–Kemiö-maantiellä sijainneen Rajalahden-Lappdalin lossin kuusi kilometriä idempänä.


title: Rungonsalmen silta

text: Silta peruskorjattiin vuosina 2003 ja 2004 jolloin sen liikuntasaumalaite kunnostettiin ja teräspalkit pintakäsiteltiin. Urakoitsijana oli Tieliikelaitos ja korjaustyö maksoi 1,3 miljoonaa euroa.


title: Rämekynsisammal

text: Rämekynsisammal ("Dicranum undulatum") on sammallaji, josta on käytetty myös tieteellisiä nimiä "Dicranum affine" ja "Dicranum bergeri". Se kuuluu "Dicranaceae" -heimoon ja kynsisammalten sukuun. Yleisväriltään se on tummanvihreä. Varret ovat tummanruskeita.


title: Rämekynsisammal

text: Rämekynsisammal on keski- tai isokokoinen (2-10 cm) sammal. Sen lehden kärki on aaltopoimuinen, isohampainen ja tylppä. Lehdet ovat kuivana suoria ja niiden kärjissä on lyhyitä soluja.


title: Rämekynsisammal

text: Rämekynsisammal kasvaa yleisenä koko Suomessa.


title: Rämekynsisammal

text: Rämekynsisammal on vähäravinteisten paikkojen sammal. Se kasvaa rämeillä ruskorahkasammalten ("Sphagnum fuscum") kanssa ja pohjoisessa myös kuivissa kangasmetsissä.


title: Anna Belknap

text: Anna C. Belknap (s. 22. toukokuuta 1972 Damariscotta, Maine) on yhdysvaltalainen näyttelijä. Hän on naimisissa näyttelijä Eric Siegelin kanssa. Heillä on vuonna 2007 syntynyt tytär. Hän on miehensä kanssa Rude Mechanicals Theater Companyn jäsen.


title: Anna Belknap

text: Belknap on näytellyt muun muassa elokuvissa "Alchemy" ja "The Reality Trap" sekä vieraillut muun muassa televisiosarjoissa "Ilman johtolankaa", "Comeback", "Tartuntavaara" ("Medical Investigation"), "Hädän hetkellä", "Peitetehtävissä" ("The Handler") ja "Sydämen sivistystä" ("The Education of Max Bickford"). Parhaiten hänet tunnetaan "in" tutkijana Lindsay Monroena.


title: Luettelo Suomen kapearaiteisista rautateistä

text: Seuraava taulukko on epätäydellinen luettelo Suomessa toimineista kapearaiteisista rautateistä. Luettelossa on mukana yleisessä liikenteessä, teollisuuskäytössä, puunkuljetuksessa, museoliikenteessä, sotatoiminnassa, sekä yksityisessä liikenteessä toimineet käsi-, hevos-, höyry-, sähkö-, sekä moottorivetoiset radat, joiden raideleveys on ollut alle 1 435 mm. Luettelo ei ole täydellinen ja siitä puuttuu useita ratoja.


text: Suomessa on ollut yli 350 kapearaiteista rataa joilla on liikennöity vetureilla.


title: Accelerando (romaani)

text:
Accelerando on Charles Strossin vuonna 2005 julkaisema tieteisromaani.
Kirja on jaettu kolmeen osaan.


title: Accelerando (romaani)

text: Ensimmäinen osa käsittelee aikaa ennen singulariteettiä. Päähenkilö Manfred Macx on teknologinen nero, idealisti ja altruisti, joka pyrkii toimillaan viemään Maapalloa kohti teknologista singulariteettiä. Manfred ei halua kuolla kuten biologiset oliot, vaan siirtyä digitaaliseksi tietoisuudeksi, joka jää eloon rajattomaksi ajaksi.


title: Accelerando (romaani)

text: Toinen osa käsittelee singulariteetin aikaa. Amber Macx, Manfredin jälkeläinen, lähtee tutkimaan läheisen tähden vieressä sijaitsevaa viestintälaitetta. Aurinkokuntaa on alettu muuttamaan laskennalliseksi substraatiksi, jossa keinoälyt asustavat.


title: Accelerando (romaani)

text: Kolmas osa käsittelee aikaa singulariteetin jälkeen. Melkein koko aurinkokunta on muutettu laskennalliseksi substraatiksi, jossa huomattavasti ihmistä älykkäämmät digitaaliset oliot elävät virtuaalitodellisuuksissaan. Digitaalisia olentoja on moninkertainen määrä biologisiin olentoihin verrattuna. Ihmiskunta ja ihmisen kaltaiset älykkäät biologiset olennot etsivät uutta kotia aurinkokunnan ulkopuolelta.


title: Accelerando (romaani)

text: Kirja on voittanut Locus-palkinnon ja ollut ehdolla useille muille.


title: Koripallon Euroopan-mestaruuskilpailut 1967

text: Vuoden 1967 koripallon EM-kisat järjestettiin Suomessa 28. syyskuuta–8. lokakuuta. Kisat järjestettiin 15. kerran. Kisojen mestaruuden voitti Neuvostoliitto.


text: Suomen ja Jugoslavian välinen ottelu keskeytettiin noin 15 minuutiksi pari minuuttia ennen ottelun loppua, kun 8 000 hengen yleisö oli alkanut heittää tavaroita kentälle ja buuata oltuaan tyytymätön Olavi Ahosen ulosajoon. Yleisö rauhoittui vasta, kun Suomea uhattiin sulkemisella jatkopeleistä.


text: Lähde:


title: Rašid Nurgalijev

text: Rašid Gumarovitš Nurgalijev (, s. 8. lokakuuta 1956, Džetygara, nyk. Žitikara, Kazahstanin SNT, Neuvostoliitto) on venäläinen kenraali ja poliitikko. Hän toimi Venäjän sisäministerinä vuosina 2003–2012.


title: Rašid Nurgalijev

text: Nurgalijev syntyi miliisiperheeseen Kazahstanin neuvostotasavallassa. Kansallisuudeltaan hän on kazakki. Vuonna 1974 hän valmistui karjalaisesta Vojatšun lukiosta ja meni opiskelemaan taloustieteitä Petroskoin Otto Kuusisen valtionyliopistoon, josta valmistui vuonna 1979. Vuosina 1979–1981 hän toimi fysiikan opettajana Vojatšussa.


title: Rašid Nurgalijev

text: Vuonna 1981 Nurgalijev aloitti Karjalan ASNT:n KGB:n palveluksessa. Hän työskenteli etsiväupseerina Kalevalan piirissä ja Kostamuksessa, Karhumäen piirin päällikkönä ja myöhemmin FSK:n (nyk. FSB) terrorisminvastaisen osaston päällikkönä Karjalan tasavallassa. Vuosina 1992−1994 hän toimi Karjalan turvallisuusministerinä Nikolai Patruševin hallinnossa. Patruševista tuli myöhemmin FSB:n päällikkö ja Venäjän federaation turvallisuusneuvoston sihteeri eli tärkeä keskushenkilö Putinin hallinnossa.


title: Rašid Nurgalijev

text: Vuonna 1995 Nurgalijev siirtyi Moskovaan Venäjän federatiivisen vastavakoilupalvelun ("Federalnaja Sluzba Kontrrazvedki", "FSK") päämajaan hallinnollisen tarkastusosaston päätarkastajaksi. Pian FSK muuttui FSB:ksi ja Nurgalijev toimi sisäisen turvallisuuden osastolla jaostopäällikkönä. Vuonna 1998 hän siirtyi presidentinhallintoon. Vuonna 1999 hänet nimitettiin FSB:n talousosastolle salakuljetuksen ja huumekaupan vastaisen yksikön johtoon. Vuodesta 2000 lähtien hän oli FSB:n varapäällikkö ja tutkivan osaston päällikkö.


title: Rašid Nurgalijev

text: Kesäkuussa 2002 Nurgalijevista tuli sisäministeriön ensimmäinen varaministeri ja rikospoliisin päällikkö. Boris Gryzlovin eron jälkeen hänestä tuli virkaatekevä sisäministeri, johon asemaan hän sai hän virallisesti nimityksen 9. maaliskuuta 2004. Myöhemmin Nurgalijevin asema sisäministerinä on vahvistettu 24. syyskuuta 2007 ja 12. toukokuuta 2008. Nurgalijev sai armeijakenraalin arvon joulukuussa 2005. Uuden Venäjän aikoina Nurgalijev väitteli taloustieteestä tohtoriksi väitöskirjallaan "Yritystoiminnan taloudelliset perusteet nyky-Venäjällä". Vuonna 2006 Nurgalijevista tehtiin Karjalan tasavallan kunniakansalainen turvallisuusuransa ansioiden takia.


title: Rašid Nurgalijev

text: Nurgalijev kuuluu silovikeihin eli turvallisuuskoneistotaustaiseen Venäjän hallinnon ryhmittymään, jolla on Vladimir Putinin hallinnossa oma merkittävä asemansa. Sisäministeri, puolustusministeri ja oikeusministeri ovat Venäjän voimaministerit, jotka ovat aina uskollisia ns. presidentin ministereitä.


title: Rašid Nurgalijev

text: Venäjän hallinnossa on yleensä suuri vaihtuvuus, mutta voimaministerit ja silovikit vaihtuvat harvemmin kuin ns. siviliiministerit. Silti Nurgalijevia on kuvailtiin selviytyjäksi, koska hän onnistui säilyttämään paikkansa yhtäjaksoisesti vuosina 2003–2012 läpi niin Putinin kuin Medvedevin presidenttikausienkin. Osasyyksi tähän selviytymiseen arveltiin hänen suhdettaan "isäntäänsä" turvallisuusneuvoston sihteeriin Nikolai Patruševiin, joka kuuluu Putinin lähipiiriin. Nurgalijev myös onnistui tasapainottelemaan Putinin ja Medvedevin välillä sekä vakuuttamaan nämä uskollisuudestaan.


title: Rašid Nurgalijev

text: Nurgalijevin ministeriaikana tehtiin useita terrori-iskuja myös Sisä-Venäjällä, joista tunnetuimmat ovat:Lisäksi useita isompia ja pienempiä iskuja on tapahtunut Pohjois-Kaukasuksella, kuten Vladikavkazin iskut (2008 ja 2010), Nazranin pommi-iskut (2009) ja Kizljarin iskut (2010). Erityisesti vuoden 2011 Domodedovon lentokenttäiskuja edeltänyttä viranomaistoimintaa arvosteltiin ja Nurgalijev myönsi, että sisäisestä turvallisuudesta vastaava hallinto oli epäonnistunut tehtävissään. Sanktiona viranomaisten epäonnistumisista presidentti Medvedev erotti useita virkamiehiä, esimerkiksi sisäministeriössä Moskovan liikennehallinnosta ja -turvallisuudesta vastanneen johtajan Andrei Aleksejevin, joka oli ollut tehtävissään vain vuoden.. Nurgalijev sai vielä Domodedovon iskun jälkeen pitää paikkansa.


title: Rašid Nurgalijev

text: Nurgalijevia on arvosteltu Venäjän turvallisuusviranomaisten toiminnasta. Vaikka Medvedevin johdolla toteutettiin poliisiuudistus 5. maaliskuuta 2011, jonka suurimmat näkyvät vaikutukset olivat 22 prosentin leikkaukset henkilöstössä ja miilisin muuttaminen poliisiksi, eivät kokemukset Venäjän poliisiviranomaisten väkivaltaisuudesta, korruptiosta ja väärinkäytöksistä kadonneet minnekään. Nurgalijev ehti jo elokuussa 2011 ilmoittaa, että korruptio on kitketty pois Venäjän poliisivoimista. Riippumattoman Levada-tutkimuslaitoksen helmikuun kyselyn mukaan vain 18 prosenttia venäläisistä sanoi poliisiuudistuksen parantaneen tilannetta. Nurgalijev itse ei ole ollut hirveän innostunut poliisiuudistuksesta.